text:
WILLEMSTAD — Un di e top prospektonan di e ekipo di Ajax, Riechedly Bazoer ta aktualmente na Korsou. Luis da Silva no a perde e oportunidat i a kondusi un entrevista ku e futbolista aki. Tende kon e futbolista di sanger Kurasoleño aki ta konta di su karera futbolistiko i su eksperensha temporada pasa ku Ajax. Tambe Riechendly ta duna su pronostiki riba e final di Champions League mañan entre Barcelona i Juventus.
Tambe Luis a kombersa ku wela i tio di Riechendly riba nan eksperensia ku un futbolista profeshonal den famia i tambe loke nan huntu ku Riechendly ta hasi pa e bario di Koraal Specht.
Nos ta na altura ku tin un problema ku e sonido riba selular i ta purbando na drecha esaki.


c: text/html

text:
WILLESMTAD — FDOK huntu ku su gruponan di interes ta formulá un plan stratégiko nobo pa añanan 2017-2020. Di un forma ku ta inspirá hende i mas práktiko posibel e plan mester ta e base pa tur aktividatnan di FDOK den e añanan ei.
Direktiva di FDOK ta konsiente ku diferente desaroyo tin nan impakto riba deporte i mester di mas atenshon.
Nos komunidat konosé un patronchi di biba i kome ku no ta saludabel. Por ehempel obesitas, tenshon haltu, suku, cholesterol ta duna hopi prekupashon. Ademas, gastunan di salubridat ta masha haltu. Mas hende ta bira mas grandi; anto esei tambe tin su impakto riba gastu di salubridat.
Deporte mester di boluntario, pero den e mundu materialista e balor di sirbi bo komunidat ta bira ménos.
Deporte ta forma òf lo por forma un pilar importante den nos komunidat. Deporte ta un meta i alabes un medio. Un medio pa realisá metanan soshal den komunidat. Deporte ta promové salú; e ta halsa kalidat di bida i e tin un balor formativo i soshal. Pa medio di deporte bo por siña hóben di tin balornan haltu i kon logra nan metanan den bida den forma konstruktivo. Pa medio di deporte hóben ta siña ku pa logra algu di balor den bida, bo mester hasi esfuerso i sakrifisio. Deporte por fortifiká nos sentido di komunidat.
P’esei ta importante pa invertí den deporte. Pasobra ku invershon den deporte nos ta invertí den nos ambiente vital.
FDOK ta organisá diferente seshon kaminda kada grupo di interes por kontribuí ku ideanan inovativo na e retonan ku e sektor di deporte ta enfrentá.
Invitashonnan a bai pa Direktiva di Federashonnan miembro; Direktiva di Klupnan; Miembronan di salon di fama; Deportistanan di aña; Media; Otro gruponan di interes eksterno, manera departamentu di gobièrnu, organisashon ku ta afiliá ku deporte i posibel spònser. Por tuma kontakto ku ofisina di FDOK, telefon. 4626500, pa risibí mas informashon tokante e fecha nan i orarionan.
19 di sèptèmber, di 10.00 pa 13.00 ‘or lo tin e delaster oportunidat pa interesado bin duna su opinion.
Tur hende ku ta dispuesto na dialogá tokante loke e tin na su kurason riba retonan di deporte, ta kordialmente invitá na un seshon habrí den un ambiente ameno i konstruktivo pa inspirá envolvimentu máksimo di tur e personanan presente.
Registrashon adelantá na e seshon aki ta nesesario.

robotstxt: allowed

filter: keep


text:
Oficina di Presidencia
E Oficina di Presidencia su enfoke principal ta pa provee un liderazgo y vision spiritual na Iglesia den tur su departamento, organisacion y institucionnan.
Pastor Calix Ashby, hunto cu su team di administrador, pastornan y otro empleado
ta representa e obra Adventista na Aruba. E Iglesia ta sirbi atrabes di su 12 congregacionnan, un School Adventista y su Agencia di Publicacion.
Pastor Ashby originalmente di Aruba, ta sirbiendo como e di 6 Presidente
di Mision Aruba desde 18 di January 2020.


text:
Djárason mainta dia 26 di mei 2021 Presidente di Parlamento señora Charetti America-Francisca i miembronan di Parlamento sr. Michelangelo Martines, sr. Fergino Brownbill, sra. Maria Nita, sr. Gwendell Mercelina Jr., sra. Ana-Maria Pauletta, sr. Steven Croes, sr. Quincy Girigorie i sr. Steven Martina a hasi un bishita di trabou den forma di un rekorido na e proyekto di Palu di Mangelnan (Mangrove ) na RIF.
E proyekto ekológiko aki ta kai bou di e Ministerio di Tráfiko, Transporte i Planifikashon Urbano. Minister sra. Zita Jesus-Leito e titular demishonario dje Ministerio ariba menshoná i e tim di proyekto a duna e Parlamentarionan un splikashon amplio di e trabounan ku a tuma lugá i e fase aktual dje desaroyonan ku e proyekto su konstrukshon i urbanisashon ta den. E área di RIF den futuro ta bai bira un parke ekológiko kaminda e bunitesa di nos naturalesa Marino, kultura i historia ta un atrakshon turístiko úniko adishonal pa e área di Otrobanda.


text:
Un medida ku tin un impakto grandi riba privasidat ta esun tokante registrashon di kontakto i chekeo di salú. Ta eksigí esakinan den kuadro di e investigashonnan di orígen i di kontakto ku GGD lokal ta realisá. Komishon Supervisor di Protekshon di Dato Personal BES ta dunando públiko informashon tokante protekshon di privasidat relashoná ku e medidanan nobo.
Investigashon di orígen i kontakto ta importante pa prevení un posibel plamamentu di coronavirus. Kiko ta investigashon di orígen i kontakto i kiko e ta enserá den práktika?
Investigashon di orígen i kontakto ta un investigashon ku GGD lokal ta hasi kada bes ku un hende tèst positivo pa coronavirus. Den kaso asina, GGD lokal ta kontaktá tur otro persona ku tabata presente na e lugá públiko riba e mesun dia ku e persona kontagiá. Di e manera ei, GGD lokal ta purba di minimisá plamamentu lokal di e vírùs.
Lei ta stipulá kua ta e instansianan ku tin obligashon di hasi registrashon di kontakto i chekeo di salú. Ta trata aki di lugá públiko manera: restorant i teras di restorant, tur otro establesimentu kaminda por kumpra kuminda òf bibida i konsumí esakinan na e sitio mes (manera teras kantu di playa), i otro edifisio habrí pa públiko, manera misa, gym, sentro di spa i ‘wellness’ i casino. Supermerkado i toko no tin obligashon di hasi registrashon di kontakto.
Registrashon di kontakto ta enserá ku ta registrá e datonan personal di e bishitante- òf klientenan. Ta trata aki di dato ku GGD lokal por tin mester pa por kontaktá e personanan akí si ta nesesario. Pa e meta ei, e fecha i e persona su nòmber i number di telefòn i/òf adrès di e-mail mes ta sufisiente. No ta nesesario registrá e persona su adrès di kas, number di sédula ni fecha di nasementu. Mester risibí un bishitante òf kliente su outorisashonOutorisashon di e persona konserní
kualke indikashon spesífiko di e persona konserní su deseo, duná na un manera boluntario i bon informá, mediante kua e ta duna di komprondé ku e ta di akuerdo pa dato personal tokante su persona ser prosesá. promé ku registrá su datonan personal.
Doño di restorant, teras (kantu di playa) i demas edifisio habrí pa públiko mester sòru pa e datonan personal di nan bishitante- òf klientenan no ta aksesibel pa niun persona ku no ta outorisá, inkluso empleado i otro bishitante- òf klientenan. Ademas, doño di e establesimentunan ei mester sòru pa e datonan di kontakto ta wardá na un manera sigur, pa nan no pèrdè ni ser usá sin outorisashon. Mester keda warda e datonan di kontakto 14 dia na tur i destruí nan kuidadosamente ora e periodo di 14 dia ei pasa.
Ta prohibí pa prosesá dato personalProsesamentu di dato personal
tur akshon òf konhunto di akshon relashoná ku dato personal, inkluso, en todo kaso, rekolektá, registrá, ordená, warda, aktualisá, modifiká, aksesá, konsultá, usa, suministrá via transmishon, distribushon òf kualke otro forma di suministro, ademas di kompilá, konektá i tambe kita, destruí òf blòkia akseso na dato. tokante un persona su salú sin un base legal, a ménos ku esei ta nesesario pa e instituto òf práktika profeshonal en kuestion hasi e prosesamentu. E nesesidat ei semper mester ser probá.
Tuma temperatura di bishitante òf kliente ta un tipo di prosesamentu di dato personal di salú. Si ta trata solamente di lesa ki temperatura e persona tin, esei no ta kai bou di prosesamentu i p’esei no ta un violashon di Wbp BES. Prosesamentu ta inkluí tur akshon òf konhunto di akshon relashoná ku dato personal, inkluso, en todo kaso, registrá i warda dato.
Privasidat di e bishitante- òf klientenan mester ta garantisá na tur momento. Ta dato personal nesesario so mester ser registrá/prosesá. Nunka no mester infringí un bishitante òf kliente su privasidat mas ku loke ta nesesarioNesesidat
e dato personal mester ta nesesario pa por kumpli ku e meta en kuestion, pero sin infringí privasidat di e bishitante òf kliente desproporshonalmente. pa e meta en kuestion.


text:
Resultadonan di Beisbòl Liga Grandi ayera:
- Boston Red Sox a pèrdè di Baltimore Orioles ku skor di 1-0
- Milwaukee Brewers a derota Pittsburgh Pirates ku skor di 4-1
- Washington Nationals a pèrdè di New York Yankees ku skor di 6-1
Didi Gregorius no a konektá hit den 4 turno na bate. Didi tin un promedio di .232
- Miami Marlins a pèrdè di Toronto Blue Jays ku skor di 4-3
- Chicago Cubs a pèrdè di Detroit Tigers ku skor di 6-0
- Los Angeles Angels a derota Tampa Bay Rays ku skor di 8-2
- Philadelphia Phillies a pèrdè di Cincinnati Reds ku skor di 11-2
- San Diego Padres a pèrdè di Atlanta Braves ku skor di 6-5
Andrelton Simmons a konektá 2 hit for di kua 1 doblete ku 1 kareda anotá i 3 kareda empuha. Andrelton tin un promedio di .265
- San Francisco Giants a derota New York Mets ku skor di 5-0
- Seattle Mariners a gana Cleveland Indians ku skor di 3-2
- Houston Astros a pèrdè di Chicago White Sox ku skor di 4-2
- Kansas City Royals a derota Minnesota Twins ku skor di 2-0
- St. Louis Cardinals a pèrdè di Colorado Rockies ku skor di 4-3
- Texas Rangers a derota Oakland Athletics ku skor di 2-1
- Arizona Diamondbacks a pèrdè di Los Angeles Dodgers ku skor di 3-1
Kenley Jansen a salba su di 7 partido di temporada, pichando 1 entrada kompletu sin permití kareda tampoko hit i ponchando 2 batido. Kenley tin un efektividat di 0.00 den 7 entrada picha
Partidónan di Liga Grandi pa awe:
- Philadelphia Phillies kontra Cincinnati Reds
- Miami Marlins kontra Toronto Blue Jays
- Washington Nationals kontra New York Yankees
- St. Louis Cardinals kontra Colorado Rockies
- Boston Red Sox kontra Baltimore Orioles
- Milwaukee Brewers kontra Pittsburgh Pirates
- Chicago Cubs kontra Detroit Tigers
- Los Angeles Angels kontra Tampa Bay Rays
- San Diego Padres kontra Atlanta Braves
- San Francisco Giants kontra New York Mets
- Seattle Mariners kontra Cleveland Indians
- Houston Astros kontra Chicago White Sox
- Kansas City Royals kontra Minnesota Twins
- Texas Rangers kontra Oakland Athletics
- Arizona Diamondbacks kontra Los Angeles Dodgers
Breve:
Tripel A
- Jair Jurrjens a picha 3 entrada kompletu sin permití kareda riba 4 hit i 1 base por bola, ku 1 ponche pa Albuquerque Isotopes. Jair tin un rèkert di 0-0 ku un efektividat di 3.65 den 4 salida
- Roger Bernadina no a konektá hit den 4 turno na bate pa Albuquerque Isotopes. Roger tin un promedio di .268
Dòbel A
- Sharlon Schoop a konektá 1 doblete den 3 turno na bate ku 1 kareda anotá pa Bowie Baysox. Sharlon tin un promedio di .231
- Juan Carlos Sulbaran a sufri su di 4 derota di temporada despues di picha 6 entrada kompletu permitiendo 2 kareda sushi ku 4 hit i 3 base por bola i ponchando 5 pa Northwest Arkansas Naturals. Juan Carlos tin un rèkert di 4-4 ku un efektividat di 3.30 den 11 salida
- Gianfranco Wawoe a konektá 1 doblete den 3 turno na bate pa Jackson Generals. Gianfranco tin un promedio di .286
Klase A
- Carlton Daal no a konektá hit den 3 turno na bate pa Daytona Tortugas. Carlton tin un promedio di .257
- Ozhaino Albies a konektá 3 hit for di kua 2 doblete den 5 turno na bate ku 2 kareda anotá pa Rome Braves. Ozhaino tin un racha di 14 partido konektando di hit i tin un promedio di .323
Liga di Verano Dominikano
- Terrence Josephina no a konektá hit den 3 turno na bate pa DSL Braves. Terrence tin un promedio di .214
- Chris Pieters a konektá 1 hit den 2 turno na bate ku 1 base por bola i 1 kareda anotá pa DSL Cubs. Chris tin un promedio di .227
- Jerson Dometilia no a konektá hit den 3 turno na bate pa DSL Dodgers. Jerson tin un promedio di .333
- Rochendrick Alexander no a konektá hit den 3 turno na bate pa DSL Orioles1. Rochendrick tin un promedio di .091
- Alex Rodriguez a konektá 1 hit den 2 turno na bate ku 1 base por bola, 1 kareda anotá i 2 kareda empuha pa DSL Rays. Alex tin un promedio di .286
Liga Independiente
- Curt Smith a konektá 1 hit den 4 turno na bate pa Lincoln Saltdogs. Curt tin un promedio di .212


text:
Cas di Cultura
Cas di Cultura (CdC) ta un compleho nacional di Aruba, unda diferente tipo di actividad di arte y cultura por tuma lugar. E ta situa na rotonde 'Las Americas', na entrada di Playa.
HistoriaEditá
Na aña 1949 cuater grupo di arte y cultura activo den comunidad a uni cu fundacion Stichting voor Culturele Samenwerking met Suriname en de Nederlandse Antillen (Sticusa) na Hulanda pa lanta Fundacion Cultureel Centrum Aruba (CCA). Despues di organisa actividadnan cultural, tanto cu artista internacional como local, pa algun tempo nan tabata sinti un gran necesidad pa tin un luga na unda por eherce y desaroya e disciplina di arte.[1] Hunto cu otro fundacion y grupo cultural, manera Filmliga Aruba, Arubaanse Muziekschool, de Arubaanse Kunstkring, het Arubaans Symphonie Orkest, de Volksuniversiteit Aruba, de Aruba Camera Club, de Amateurtoneelgroep, de Rythmische Dansschool y de Vereniging Pro Musica CCA a logra na 1955 pa cera cabes pa realisa un edificio pa arte y cultura. Na 1955 a funda Stichting Schouwburg Aruba (SSA) cu e meta pa construi y maneha e prome centro cultural di Aruba.
E edificioEditá
E apertura oficial di e edificio “Cultureel Centrum Aruba” a tuma lugar dia 15 di november 1959. Mas despues a cambia e nomber pa “Cas di Cultura”. E diseño tabata na encargo di arkitecto F.F. Zingel, ken tambe a diseña Centro Pro Arte y misa di Brievengat na Corsou. Cas di Cultura a habri su portanan oficialmente 15 di november 1958. E pintura original riba e fachada dilanti di e edifcio tambe tabata di F.F. Zingel. E instancianan cu a haci construccion di e compleho financieramente posibel tabata Teritorio Insular di Aruba, Sticusa, Lago Oil & Transport Company y por ultimo Koninklijke Nederlandse Stoomboot Maatschappij (KNSM) di Amsterdam.[2]
E facilidadnan di Cas di Cultura ta inclui un auditorio, un sala di exhibicion multifunctional (conoci como Unocazaal), cafetaria, entrada (foyer), oficina, studio di ballet y salanan di les y practica. E auditorio tin asiento pa maximo 572 persona y ta airecondiciona. Den e sala specialisa aki por tene diferente sorto di presentacion, entre otro teatro, baile, concierto. Na 1974 tabatin un expansion cu un sala di exhibicion y oficinanan di administracion. Na 2018 a keda di cuminza cu un renobacion extenso e facilidadnan. Usuarionan di e salanan di les y practica ta Scol di Musica Rufo Wever, Scol di Baile Diana Antonette y Da Vinci Academy.


text:
KRALENDIJK – Durante e prome mitar di òugùstus riba invitashon di Tourism Corporation Bonaire (TCB) un grupo di 7 miembro di prensa di diferente medionan di komunikashon di Merka manera South Florida Luxury Guide, New York Post, Upscale Magazine, Atlanta Homes & Lifestyles i TripSavvy a bishitá Boneiru. Un meskla di periodistanan nashonal i regional di merkadonan klave a bishitá Boneiru pa kubri un variedat di topikonan di biahe manera aventura i eksperensia eksklusivo. Durante nan bishita na nos isla e grupo a keda na Harbour Village Beach Club i a eksperensiá diferente aktividat manera ‘wing foiling’, windsurf, ‘land sailing’ i un paseo rònt nos isla. Adishonalmente un di e miembronan di prensa ta un sambuyado sertifiká i el a sambuyá ku Divi Flamingo Beach Resort i AB Dive.
Den yüli i kuminsamentu di ougùstùs, TCB a risibí 3 periodista ‘freelance’ di Brides.com, Fodors.com, Cosmopolitan Magazine i Miami Times huntu ku un fotógrafo. E periodistanan kada un a bishitá Boneiru ku diferente tarea pa skirbi tokante nan eksperensia na Boneiru pa un kantidat di publikashon inkluyendo e medionan previamente menshoná. E fotógrafo tabatin komo tarea pa kapturá un variedat di diferente imahen manera akomodashonnan luhoso te ku aktividatnan rònt di Boneiru. TCB lo uza e imahennan aki pa promoshoná Boneiru den futuro.
Tambe riba invitashon di TCB e produktor di e programa di televishon ‘Kilimangiaro’ di Italia, huntu ku su tim a bishitá Boneiru durante nan rekorido di e islanan ‘ABC’ pa grabashon di e episodio pa e show. Por mira e episodio entre òktober 2021 i aprel 2022 riba e kanal RAI. Mas ku 1 mion televidente ta mira e show ‘Kilimangiaro’ tur luna riba djadumingu.
Durante di nan estadía na Boneiru, nan a keda na Resort Bonaire, a sambuyá ku Dive Friends Bonaire i a eksperensiá otro aktividatnan.
Di e diferente bishitanan di prensa durante ougùstùs, TCB ta kalkulá un alkanse di mas di 10 mion ‘unique viewers’, i mas ku 250.000 sirkulashon. “Ta sinti bon kon nos ta ekshibí nos isla ku e kolaborashon di e prensa- i medionan di komunikashon ku ta yuda komparti nos isla ku mundu kompletu. Tambe nos ta hopi agradesido na e apoyo ku nos ta risibi di nos partnernan lokal ku ta hasi e tipo di bishitanan aki posibel. E trabou kolektivo i kolaborashon ta puntonan klave,” segun CEO di TCB, Miles Mercera.
TCB ta yama danki na tur e partnernan ku a kolaborá ku e diferente bishitanan i lo komparti e resultado di nan bishitá den futuro serkano.


text:
Publiká riba 27 Òktober 2021
Willemstad – Servisio pa Planifikashon Urbano (ROP) ta informá tur kliente ku e sentral di number di telefòn di ROP, esta 433-3200 i su ekstenshonnan, ta for di servisio. ROP huntu ku e kompania di telefòn enkargá ta hasi nan máksimo pa por drecha esaki den un tempu rápido.
ROP ta pidi tur persona pa pasenshi den e periodo aki ku e number di telefòn ta for di servisio. ROP ta brinda servisio via di su bali na Plasa Horacio Hoyer 19, via di email na info.rop@gobiernu.cw, i via di whatsapp na number +5999 511-3874.


text:
AMSTERDAM – Diasabra atardi a drenta e tristo noticia for di Hulanda cu colega periodista Aldino, miho conoci como Dino Tromp, a fayece a consecuencia di un atake di curason. Dino ultimo a bay Hulanda pa biba. E tabata hopi activo den prensa, inicalmente como camarografo pa Telearuba, y despues tambe fotografo pa varios medio manera Bondia Aruba y otronan. Un persona multifacetico, amigo di tur hende, y bon man den cushina tambe, unda cu e tabata haci catering tambe. Dino ta laga atras su yiunan y nietonan. Noticiacla a traha cu ne hopi di cerca den pasado y a considere un persona dinamico y trahado. Palabra di forza ta bay na su famianan, y cu Dino sosega na paz.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Poda pida di Korsou
Kòrsou tin un area di 444 km2 (171 mia²). Den e senso di Antias Hulandes di 2001, e populashon tabata 130.627 habitante, lokual ta nifiká un densidat di populashon di 294 habitante pa kilometer kuadrá. Den 2004 e populashon tabata aproksimadamente 133.644 habitante.
Kontenido [skonde]
1 Geografia
2 Historia
3 Poblashon
4 Polítika
5 Ekonomia
6 Idioma
7 Religion
8 Edukashon
9 Bandera
10 Transporte
11 Linknan eksterno
12 Referensianan
Geografia[edit source]
Kòrsou ta konosí pa su ref di koral ku ta hasi e un lugá ekselente pa 'sambuyá'. E lamannan na parti zùit tin hopi lugá popular pa sambuyá. Un karakterístika eksepshonal di Kòrsou ta ku e fondo di laman ta kai hundu den algun shen pia (menos ku shen meter) for di kosta, anto por yega e ref fasilmente sin boto. Nan sa yama e kaminda unda e fondo di laman ta bira hundu e "blue edge" na ingles. Laman fuerte y falta di laman santu ta hasi e kosta nort di Kòrsou peligroso pa landa i sambuyá, pero sambuyádónan avansá sa bai ku boto si kondishonnan permití. E kosta zùit ta hopi diferente y ta ofresé awa remarkabelmente trankil. E kosta di Kòrsou tin yen bahia y boka, hopi di nan bon pa ankramentu. Orkan no sa pasa riba Kòrsou y e tin un klima semi-árido, manera savana. Kòrsou su flora ta otro for di vegetashon típiko di isla tropikal y e ta mas manera esei di parti zùit-ost di Merka. Varios forma di datu, mata ku sumpiña y mata ku ta keda bèrdè henter aña ta prevalente. E punto mas haltu di Kòrsou ta e Seru Kristòfel na 375 meter, na parti nort-wèst di e isla. Esaki ta den e parke reservá, Curaçao Christoffelpark, ku por eksplora ku outo, baiskel, kabai òf na pia. Tin diferente ruta ku por sigui. Kòrsou tin hopi kaminda ku bo por marcha òf kana. Tin e saliñanan, unda flamingo ta bai pa sosegá y kome y 25 kilometer zùit-ost di Kòrsou tin e isla chikitu Klein Curaçao.
Kòrsou
Historia[edit source]
Groot Davelaar
E habitantenan original di Kòrsou tabata e indígenonan Aruaka. E promé europeanonan ku a mira e isla tabata miembronan di un ekspedishon spañó, bou di Alonso de Ojeda den aña 1499. E spañónan a desimá e Aruakanan. E hulandesnan a okupá e isla na aña 1634. E West-Indische Compagnie (WIC) a establesé Willemstad riba kantu di Schottegat. Promé, kolonista a ignorá Kòrsou pasombra e tabata falta hopi kos ku tabata interesá nan, manera depósitonan di oro. Sinembargo, e haf natural di Willemstad a proba di ta un lugá ideal pa hasi negoshi. Komersio i transportashon di karga riba barku a bira e aktividadnan ekonómiko mas importante di Kòrsou, asina Kòrsou a bin hunga un ròl importante den un di e retnan internashonal di negoshi mas kompliká den historia: e negoshi di katibu atlántiko. E WIC a hasi Kòrsou un centro pa negoshi di katibu na aña 1662. [1] Komersiantenan hulandes a trese katibu for di Afrika na lugánan yamá Asiento. Di ey nan a bende e katibunan y a hiba nan via barku na varios destinashón na Sur Amérika y den karibe. Gran kantidat di katibu tabata wordu bendé akinan durante e periodo mas prosperoso di e negoshi. Mas despues e inglesnan y e fransesnan a okupá e isla pa un periodo kòrtiku. Kontribuyendo na e meskla di idiomanan riba e isla. E hulandeses a abolí sklabitut na aña 1863. Kòrsou su arkitektura ta un meskla di varios estilo kolonial hulandes i spañó. E varios otro edifisionan históriko den y rònt di Willemstad a logra buta e siudat riba UNESCO su lista di herensia mundial. E isla ta yen di landhùis y kas di palu di maishi, hopi di nan tabata restorá y hende por bishita nan. Despues di abolishón di sklabitut a bin un temporada di difikultat ekonómiko, ku a pone hopi hende di Kòrsou bai biba afó, manera Cuba unda nan a traha riba plantashi di súku.
Ora a deskubrí zeta na Venezuela na aña 1914, e suerte di Kòrsou a kambia drástikamente. Royal Dutch Shell (promé ku esei: Koninklijke/Shell Groep) i e gobièrnu hulandes a traha un refineria ekstensivo riba e sitio bieu di Asiento, unda a bende katibu antes, ku a trese hopi trabou pa un gran parti di e populashon di e isla, i a pone ku hopi hende djafó a bin biba akinan pa haña trabou tambe. Kòrsou tabata e lugá ideal pa e refineria pasombra e tabata leu for di e desorden sosial i sivil di gran parti di Sur Amérika, pero basta serka di e depositonan di zeta di e Bahia di Maracaibo. Tambe e tin un ekselente haf natural ku por akomodá tanker grandi. E kompania a trese un pida rikesa na e isla. Hopi kas tabata trahá i Willemstad a haña un infrastruktura ekstensivo. Sinembargo, despues di tempu a bin differensianan grandi entre gruponan soshal di Kòrsou. Disatisfakshon y tension entre gruponan soshal a resultá na protestanan grandi riba 30 mei, 1969. E desorden sivil a kousa un movementu sosial ku a pone ku e populashon lokal a haña mas influenza den e proseso polítiko. Turismo tambe a desaroyá i ku winst belasting abou, hopi kompania por a establesé nan mes akinan pa evitá reglanan rigoroso di otro pais. Den añanan 1980 Royal Shell a bende e refineria i aworaki PDVSA ta hür e serka gobièrnu di Kòrsou. E ultimo añanan aki Kòrsou ta purbando di kapitalisá riba su historia i herensia úniko pa turismo sigui ekspandé.
Willemstad
Poblashon[edit source]
Debe na su historia, e isla awor ta yen di varios grupo étnico. Kòrsou awor ta parse di ta e ehèmplo ideal di multikulturalidat. Habitantenan di Kòrsou ta diverso i hopi biaha di varios orígen. Gran parti di e populashon ta afro-karibense. Esaki ta inkluí hende multi-rasial ku ta identificá nan mes como afro-caribeño. Tambe tin menoridatnan di hende hulandes, ost asiatiko, portugues i di Levant. Ainda mas, tin tambe varios imigrantenan resien di paisnan serca di Kòrsou, notablemente di Suriname, Haiti, Karibe anglofóniko, Dominican Republic, Venezuela y Colombia. Den último añanan e cantidad di pensionado hulandes a subi drásticamente.
Polítika[edit source]
Kòrsou a haña un gobièrnu limità di su mes riba 1 yanüari, 1954. Apesar di esaki, hopi hende no a partisipá den e proseso polítiko te ku despues di e movementunan sosial den e último añanan '60. Den e añanan 2000 e estado polítiko di e isla tabata bou di diskushon atrobe, lokual ta trata e otro islanan di Antias Hulandes, tratando e relashon ku Hulanda i entre e islanan di Antias. Den un referèndum tené riba 8 aprel 2005, huntu ku Sint Maarten, residentenan a vota pa status aparte pafo di Antias Hulandes, manera Aruba, ningando e opshonnan pa independensia kompletu, birando parti di Hulanda, òf keda manera e ta. Dia 10 di òktober 2010 Kòrsou ta bira pais outónomo den Reino Hulandes. E ministerionan di pais Kòrsou ta nuebe na tur.
Ekonomia[edit source]
E industrianan mas importante di e isla ta inklui refinashon di zeta, turismo i "offshore banking"esta servisio finansiero internashonal. Transportashon di karga riba barku i otro aktividad konektá ku e haf di Willemstad tambe ta hasi un kontribushon grandi na e ekonomia.
Idioma[edit source]
Te ku awe hende sa debatí e orígen di e nòmber Curaçao, pero un splicashon ta ku e ta derivá di e palabra portugues pa 'kurason', lokual ta "coração". Sigun Joubert i van Buurt, e nòmber Kòrsou ta originá serka e kaiketionan, kende tabata ser referí den relatonan spañó manera "Indios Curaçaos". Esei ta signifiká ku kisas e poblashon aki tabata yama su mes asina. Awendia hende di otro pais sa asosiá e nòmber Curaçao ku un tipo di blou, i sa huza e como un athetivo, pasó di e likùr blou skur yamá "Blue Curaçao".
E idiomanan mas papiá na Kòrsou ta papiamentu, hulandes, spañó i ingles. Papiamentu ta e idioma nativo di mayoria habitante, ku hulandes, hulandes como e idiomana ofisial. Hopi papiá ta e idiomanan hulandes, ingles i spañó i ta e idiomanan nativo di basta minoridat grandi. Hulandes tabata e idioma di instrushon na skolnan for di tempu kolonial. Sinembargo, tabata tin hopi debate resien trantado e asuntu di huza papiamentu na eskol, pero tin un skol básiko i un skol di ensenansa avansa ku si ta huza papiamentu komo idioma di instrukshon kual ta kolegio Erasmo na suffisant i SKAI Erasmo (SKol Avansa Integra)
Religion[edit source]
Segun e senso di 2001, mayoria habitante di Kòrsou ta katóliko (85%). Otro denominashon ta protestant, adventista i metodista. Banda di e denominashonnan ofisial kristian, tin habitante ku sa partisipá den religion di Montamentu, brua i kustumber afrikano similar na Voodoo i Santeria. Manera otro lugá den Latino Amerika, e misa Pentekostal ta birando mas popular. Tin hende Mòslim i hindú ta practica na Kòrsou tambe. Maské ta poco hende, kurasoleñonan hudiu tabatin un impakto signifikante riba historia. Kòrsou tin e kongregashon hudiu mas bieu ku ahinda ta aktivo den hinter Amérika - for di 1651 - i e snoa mas bieu di hinter Amérika ku ahinda ta huzá for di 1730.
Edukashon[edit source]
Educashon na Kòrsou, como otro lugá den Antias, ta bon segun norma regional. E universidadnan prinsipal ta:
UNA (Universiteit van de Nederlandse Antillen)
St. Martinus University
UDC (The University of the Dutch Caribbean)
Sentro Pre Eskolar 0 pa 4 aña Guia pa siña i tarea dirigi despues di skol 4 te ku 13 aña
Formashon di Hoben te ku 17 aña
Bandera[edit source]
Bandera di Kòrsou
E bandera di Kòrsou ta azul ku un strepi hel parti abou i dos strea blanco ku sinku punta na e parti arriba. E azul ta simbolisá laman i shelu (parti abou i ariba, respectivamente), partí pa un strepi hel ku ta representá e solo. E dos estreanan ta representá Kòrsou i Klein Kòrsou, pero tambe 'amor i felisidad'. E sinku puntanan riba cada strea ta simbolisá e sinco kontinentenan for di kual Kòrsou su hendenan a bin.
E strepinan horizontal tin un proporshon di 5:1:2. E streanan tin diameter di 1/6 i 2/9 di e haltura di e bandera. E centro di e estrea mas chikitu ta 1/6 di e haltura, for di e rant ariba i di man robes, i e sentro di esun mas grandi ta 1/3 for di e rant ariba i di man robes. E azul ta Pantone 280, i e hel ta Pantone 102.
Transporte[edit source]
Kòrsou tin un aeropuerto nashonal esei ta Aeropuerto Hato.
Linknan eksterno[edit source]
Sitio ofisial di Kòrsou
www.gov.an - Portal ofisial di e gobièrnu di Antias Hulandes
Curacao-gov.an - Sitio ofisial di gobièrnu di Kòrsou
Curacao Tourism Board Sentro di turismo di Kòrsou
Curaçao Hospitality And Tourism Association - Informashon riba Kòrsou su hospitalidat i industria di turismo
Experience Curacao Sitio ofisial di e Curaçao Hotel Association
Referensianan[edit source]
1.Jump up ? "Historia di Kòrsou" - Sitio ofishal di Gobiernu di Kòrsou.
Antias Hulandes
Bandera di Antias Hulandes
Islanan grandi: Boneiru | Kòrsou | Saba | Sint Eustatius | Sint Maarten
Islanan chikitu: Klein Bonaire | Klein Curaçao | Green Island
Reino Hulandes
Categories: Kòrsou
Reino Hulandes
Navigation menu
Create account
Log in
Artíkulo
Diskushon
Read
Edit source
View history
Página Prinsipal
Kambionan resien
Random page
Ayudo
Kaha di Hèrmènt
Kiko ta link aki
Related changes
Páginanan Spesial
Printable version
Permanent link
Page information
Data item
Cite this page
Na otro idioma
Afrikaans
Alemannisch
Aragonés
???????
?????????
??????????
?????????? (???????????)?
?????????
Brezhoneg
Bosanski
Català
Tsetsêhestâhese
Ceština
Cymraeg
Dansk
Deutsch
????????
English
Esperanto
Español
Eesti
Euskara
?????
Suomi
Føroyskt
Français
Nordfriisk
Frysk
Galego
?????
Fiji Hindi
Hrvatski
Magyar
???????
Bahasa Indonesia
Ilokano
Italiano
???
Basa Jawa
???????
????????
???
Latina
Ladino
Lëtzebuergesch
Limburgs
Lumbaart
Lietuviu
Latviešu
??????????
??????
?????
Bahasa Melayu
Malti
Nedersaksies
Nederlands
Norsk nynorsk
Norsk bokmål
Occitan
????
??????
Polski
Piemontèis
??????
Português
Româna
???????
Scots
Srpskohrvatski / ??????????????
Simple English
Slovencina
?????? / srpski
Sranantongo
Basa Sunda
Svenska
?????
???
Tagalog
Türkçe
??????????
????
Ti?ng Vi?t
Winaray
Yorùbá
Zeêuws
??
??
Edit links
E páginá aki a wòrdu kambiá ultimo biaha riba 2 yanüari 2014, ora 14:42.
Text is available under the Creative Commons Attribution-ShareAlike License; additional terms may apply. See Terms of Use for details.
Pólisa di Privasidat
Tokante Wikipedia
Deklarashon di Liberashon for di Responsabilidatnan
Developers
Mobile view
Wikimedia Foundation
Powered by MediaWiki


text:
Djadumingu ultimo fecha 12 di september 2021 partido nr 3 di playoff balido pa FFB a bai entre Flamingo i Vespo.
Un partido ku a mira un total di 5 gol.
Un partido ku a kuminsa bon. Tur 2 team buskando e gol pa habri kune. I ta atl Flamingo ta habri e score na di 23 min ku gol di *Yurick Seinpaal* i ta hasi e partido 1-0. Na di 33 min e kandelanan di Rincon ta logra empata e partido pa medio di un penalty 1-1 ku gol di *Alexander Piard* .
1-1 ta e score ku e partido a bai sosega ku ne.
Den di dos mitar Vespo butando mas preshon i ta bai ariba na di 55 min ku gol di *Jameson Piard* i ta hasi e partido 2-1. Na di 58 min Vespo un biaha mas ta score 3-1 ku gol di *Jameson Piard* . Flamingo ku no ke keda tras ta score na di 86 min ku gol di *Jermaine Windster* i ta hasi e partido 3-2. atl Flamingo ta kai kortiku ku e score aki.
Asina Vespo ta bai ku e viktoria i ta komande e tabla di posishon.
Score final 3-2
E refri ku a dirigi e partido: Arthur Gosepa.
Un total di 458 hende a paga pa mira e partido.
345 adulto
78 mucha
35 60+
Un danki na e fanatikada ku a paga pa mira e partido.


text:
DEN HAAG – Rei Willem-Alexander djadumingu ta sali pa Kòrsou. A inform’é tokante e ayudo (militar) ku ta kordiná for di Kòrsou pa Sint Maarten, Saba i Sint Eustatius.
Asina Servisio di Informashon di Reino (RVD, Rijksvoorlichtingsdienst) ta bisa djabièrnè. Lo mira si ta posibel pa e bishitá Sint Maarten, Saba i Sint Eiustatius i ki dia esaki por tuma lugá. Minister demishonario Ronald Plasterk (Asuntunan Interno i Relashonnan den Reino) lo biaha huntu ku Rei Willem-Alexander.
Mas informashon tokante e bishita lo sigui, segun RVD.


text:
Reforma fiscal lo drenta na vigor entrante prome di januari 2023. Esaki ta como parti di e Landspakket di restructuracion di Aruba su sistema fiscal.
REFORMA NA COSTA DI PODER DI COMPRA
Herrick Henriquez, director di ATIA, den un conferencia di prensa hunto cu e otro gremionan, a cuminsa na bisa cu nan tabata tin un ‘break- in-sesion’ cu Departamento di Impuesto. Den e sesion aki nan a presenta algun scenario nobo, unda cu a tuma na cuenta e comentarionan di e gremionan.
E reforma fiscal mester ta un herment pa yuda restructura y yuda Aruba, pero tambe pa yuda modernisa nos leynan fiscal. Pero e reforma no mester bay na costo di nos poder di compra.
Tambe Henriquez a bisa cu mester tene hopi cuidao, ya cu bou di e BTW systeem, hopi negoshi chikito lo sufri di e consecuencianan di e implementacion di BTW.
SOPI PURA TA SALI SALO
Francis Saladin, Vice-presidente di Comerciante Uni Aruba (CUA) a indica cu nan ta hopi preocupa cu e fecha, prome di januari 2023. Gremio ta contento cu e reforma fiscal, pero nan ta sinti cu ‘sopi pura ta sali salo’. Ya caba ta casi na mita di aña y mirando cu esaki tin su consecuencia cu ta rekeri adaptacion pa e comerciantenan y pa e gobierno mes, y tur esun involucra di un manera of otro.
Nan ta haya cu e fecha mester wordo reconsidera. Minimo, seis pa nuebe luan despeus cu parlamento aproba esaki e ora por considera esaki como fecha di implemetacion. No por ripiti e problemanan cu BBO a trece cu ne cu te awe ainda tin problema con pa declara esaki.
INFLACION
Monica Kock, presidente di Camara di Comercio a elabora riba e keho-y preocupacion cu nan tin, tocante e calculacion di gobierno cu BTW lo trece 2 pa 5%. Pero segun calculacion di e gremionan, esaki lo ta di 10%.
Efecto di BTW lo ta hopi mas grandi di loke gobierno ta calcula. Na 2007, e inflacion tabata di 10.2%. E prome escenario tabata di 18%.
Pero inflacion ta hopi mas halto y e consecuencia ta hopi grandi. Esey ta trece cu e inflacion su amount ta mas abou.
Pero ora cu e producto yega for di exterior, ta bolbe bin 8% mas acerca. A;go cu ta hopi importante, ta cu e prijsnan lo subi drasticamente. Esaki ta door di e inflacion (mundial) pero door di e consecuencia di e BTW. P’esey e grmeionan ta haya cu e porcentahe mester baha, ya cu nan no por carg’e.
RECORTE DI PARTI GOBIERNO
Tisa LaSorte, CEO di AHATA, a cuminsa na menciona un preocupacion grandi ta cu nan tin. Esaki tin di haber cu ainda nan no a ricibi for di gobierno unda cu nan ta avisa con y cuanto nan ta bay corta den nan gastonan.
Ora di haci un reforma fiscal, unda cu Departamento di Impuesto ta haciendo calculacion pa yega un cierto nviel di entrada pa gobierno. Esey ta determina pa gobierno, cuanto nan kier genera cu e reforma fiscal.
Pa un relato mas extenso, lesa bo corant digital TREMPAN.


text:
Kico nos ta haci?
Tareanan
Inspeccion di Salud Aruba (IVA) ta monitoria e cuido di salud na Aruba na un manera independiente. IVA ta consisti di dos seccion; e seccion di Cure & Care y e seccion di Remedi.
E seccion di Cure & Care tin e tarea importante di supervisa dunadonan di cuido y di enforsa leynan di cuido. Tambe e seccion di Cure & Care ta duna conseho na e veld di cuido pa salvaguardia e calidad di cuido duna na Aruba. Na cabes di e seccion aki tin e Inspectora di Salud (Inspecteur Gezondheidszorg).
E seccion di Remedi (antes Inspectie Geneesmiddelen) ta salvaguardia e seguridad y calidad di remedi, kimico, arma kimico, narcotica y substancia psicotropico cu ta wordo importa. Pues, e seccion aki ta controla tur e remedinan cu ta drenta Aruba. Esaki tambe ta essencial pa salvagardia e calidad di cuido duna na Aruba. Na cabes di e seccion aki, tin e Inspectora di Remedi (Inspecteur Geneesmiddelen).
IVA ta forma parti di e ministerio di Turismo, Salud Publico y Deporte. E tareanan di IVA ta describi akibou.
Informa
Pa IVA transparencia ta hopi importante. Esaki ta nifica cu informa pashent ta forma un parti grandi di nos organisacion. Nos ta informa pashent di nan derechonan y debernan y ta tene pashent na altura di desaroyonan y sondeonan haci den cuido na Aruba.
Monitoria
Como supervisor IVA ta monitoria tur dunadonan di cuido, instancianan di cuido y remedi na Aruba. Pues, IVA ta monitoria e calidad di cuido cu ta wordo duna, e remedinan y suplementonan cu ta wordo importa y tambe con dunadonan di cuido ta trata cu kehonan di pashent.
Controla
IVA ta supervisa a base di diferente ordenansa den cuido, por ehempel e Ordenansa Nacional di Calidad di Cuido (Landsverordening kwaliteit in de gezondheidszorg), e Ordenansa Profesionnan den Cuido (Landsverordening Beroepen in de gezondheidszorg) y e Ordenansa Nacional di Suministro di Remedi (Landsverordening op de Geneesmiddelenvoorziening).
Tratamento di kehonan y/of notificacionnan
IVA ta trata calamidad, ta registra keho y ta guia pashent ora di entrega un keho of notificacion. Tambe IVA ta controla si dunadonan di cuido en berdad ta trata kehonan cu nan ta ricibi. Dunadonan di cuido ta keda primordialmente responsabel pa e cuido cu nan ta duna, pero ora ta necesario, IVA ta tuma accion inmediatamente riba kehonan y/of notificacionnan ricibi. Por ehempel, ora tin un peliger inmediato pa e pashent.


text:
Category: Uncategorized
-
Bo ke mi yudabo?
Nos tin diferente programa, kaminda nos por yudabo logra baha peso i baha barika. Aki ta bo por lesa info di esnan mas resiente.
-
Reto: 6kg – 6cm na barika den 4 siman
E tabata super eksitoso 2017. Join nos pa forma parti di e eksito den 2018.
-
2018: Yega peso bo peso desea!
No ta importa kuantu kilo bo ke baha. Nos a disidi ku 2018 nos ta bai yudabo mas ahun pa logra yega na bo peso desea. Bo Goal weight.
-
2cm pa 4cm na barika prome ku pasku
ATENSHON: E programa aki a sera. Danki pa pidi mas info pa baha 2 pa 4cm prome ku pasku. Uniko kos ku bo tin ku hasi. Tene bo mes 1 siman so Na e drink plan i meal plan kubo ta bai risibi. E kambio ta bai ta visibel den 1 siman. Si bo kara […]
-
Meal plan special pa December.
Baha peso den December. Anto komiendo DUSHI Nos a logre ku hopi hende na 2014, 2015, i ahun mas tantu den 2016. E aña aki nos a mehora i bin ku ne atrobe!
-
Korsou-Januari: 10KG 10CM 10 Siman.
E tabata super eksitoso na Januari 2016 i 2017. Join nos pa forma parti di e eksito den 2018.
-
-
-
Aruba – 10KG 10CM den 10 Siman
Djarason 31 di Januari nos ta na ARUBA. Sorry. E proyekto aki a yena. Nos ta bai yudabo meskos ku nos a yuda otronan baha 10KG: Sin ehersisio. Sin tin ku kome kos laf. Sin keda ku hamber.
-
Rotterdam: 10Kg 10CM 10Siman
Na Kòrsou e ta un Eksito Total! Tin hende a baha asta 18kg den 10 siman Kiko e ta? Di 5 Aug pa 29 Aug nos lo topa ku otro na un Gymzaal na Rotterdam (Nos lo anunsia e luga presis despues, pero e lo […]
-
BMS Detox tea + BMS meal plan
E programa paki ta bon pa tur ku ke baha entre 5 te ku 20 KG.
-
BMS Detox tea i meal plans
E programa aki tin 3 komponente. BMS detox tea BMS meal plan (*Nobo) BMS support BMS Detox Tea (100% Organiko) Hisa metabolismo i dunabo energia Baha strès, i baha hormonanan ku ta stroba bahamentu di peso. Detoxifiká i promove perdida di peso. Baha cravings i gana di kome sin hamber. E no ta manda bo […]


text:
Kontrol di vuurwerk riba un establesimentu riba Caracasbaaiweg
Willemstad: Den oranan di djaluna atradi team multi disiplianrio a hasi un kontrol riba benta di vuurwerk na un establesimentu riba Caracasbaaiweg. A bin tuma nota ku tin vuurwerk destina pa hende riba 18 aña den tas ku ta bende pa mucha. A ordena pa saka tur e tasnan for di den reki pa wordu bendi i pone nan patras den magazijn bek. Mester pasa den tur e tasnan i pone loke ta spesifikamente pa mucha aden. Tambe a bin tuma nota ku tin vuurwerk di aña 2011 i 2013 ku tambe mester a wordu saka for di reki.
[videopress 2RvoxH42]


text:
Na Bonèiru un kachó ta logra sali di un kurá i ta morde un persona pasando riba un skuter. Promé ku e doño di e kachó yega kas, polis ta tira e kachó mata i ta hiba e kadaver na e ‘landfill’ (dùmp). E doño ta keha serka Ombudsman Nashonal. Ombudsman Nashonal ta haña ku polis a hasi e skohensia korekto pasobra polis na Bonèiru no tin medio pa gara kachó peligroso.
Na Bonèiru regulashon lokal ta stipulá ku si un kachó ta kana lòs riba kaminda públiko, sin supervishon i no por gara e kachó, polis por tira esaki mata a base di e Ordenansa Insular (Eilandsverordening). Ku e investigashon aki a bin sali na kla ku polis na Bonèiru no ta disponé di sufisiente material i ekspertisio pa gara kachó, ni ta disponé di material adekuá pa por transportá i kuida un kachó (peligroso) unabes a gara esaki.
Den e kaso aki e kachó a heridá un hende un poko promé i tabatin posibel probabilidat di ripitishon. Polis den e situashon aki anto a hasi e skohensia korekto tirando e kachó mata. Ombudsman ta komprondé ku polis, pa motibu di e klima kayente, a hiba e kachó mesora na e landfill.


text:
Dia di boluntario
Danki na un grupo di boluntario, Biblioteca Nacional Aruba por brinda servicio na hospital. Dia 5 di december tabata ‘Dia di Boluntario’ rond mundo. A organisa un brunch special pa gradici y mustra aprecio na e grupo di boluntario special aki. Boluntarionan ta: sra. Adelaida Ponson, sra. Conny Peek, sra. Rosalie Celaire, sra. Sophie Semeleer, sra. Emma Croes, sra. Emparatriz Perdomo, sra. Marianne de Klerk, sra. Frida Figaroa, sra. Ingrid Paulina y sra. Yolanda Wolters. Nan ta pasa tur siman diamars cerca e pashentnan y ta ofrece nan revista pa lesa y e corant “Diario”, cu ta un donacion di Matutino Diario. Biblioteca Nacional Aruba ta gradici tur cu, di un manera of otro, ta yuda duna e servicio aki na 2019. Biblioteca ta spera cu por conta riba e apoyo di su grupo fiel di boluntario na 2020. Felis dianan di Pasco y un Prospero Aña Nobo pa nos comunidad, ta e deseo di e boluntarionan.


text:
Como Caiso Queen e feeling ta hopi ‘surreal’ pa Tabitha Smith-Heemstadt. Lady Ambiance ta ainda den shock di kico tur a pasa diadomingo marduga den Carnival Village. Pa loke ta e inspiracion di e letra ‘My Hope’ ta pa Tabitha uno divino. Unda en bes di djis critica of keha – nos por uza e plataforma pa activa e pueblo pa haci miho. Pa nos laga un legacia pa e generacionan cu ta biniendo despues di nos. Tabitha ta un embahador pa HopeAruba Movement den e area di ‘Nos Balornan’; kiermen den tur cos cu nos haci nos balornan positivo mester wordo enfoca riba dje.
Tabitha ta bin di un famia hopi musical y e ta conoci pa su talentonan musical. E tin mas cu 30 años liderando gruponan musical y dirigiendo coro y ekiponan di musica na nivel nacional y internacional. El a competi den plataformanan internacional como X-Factor y a graba cu varios artista. Den actualidad e ta propietaria di Ambiance Productions, unda hunto cu su casa Emanuell nan ta concentra riba temanan manera desaroyo di artistanan, creacion di media y produccion di evento- y conciertonan pa henter e nacion. Tabitha ta comparti su bida con su casa Emanuell y hunto nan ta mayornan di Jahvier. Nos Caiso Queen 2019 a sirbi como pastora, maestra, directora di musica, coordinadora, consehera, mentor y administradora, y el a haci esaki pasobra un di su balornan fundamental personal ta pa sirbi su comunidad.
Con Tabitha a sinti riba stage interpretando “My Hope”?
Mi a sinti mi hopi nervioso prome cu nos a subi. Door cu nos tabata e ultimo Banda den e festival. Pero unabes nos a subi tur nervio a bay y e focus tabata riba e mensahe cu nos a bay pa trece.
Ki ta su opinion di e reaccion di e publico?
E publico su reaccion tabata y ta tremendo. Nan a ricibi e mensahe cu un curason habri!
E no ta usual cu un creyente Cristian ta participa den actividadnan carnavalesco
Mi ta kere e mensahe cu nos tin pa trece ta asina poderoso cu e lo mester wordo treci tur caminda y no djis den nos circulo Cristian.
Ta sinti cu a kibra un barera?
E cosnan menos bon cu ta sosode durante di Carnaval ainda no ta algo cu mi por ‘ever’ para tras di dje! Pero mi tin speransa cu cos lo cambia. Y mi ta willing pa cuminsa na mi mes, sea e cambio!
Como Caiso Queen con lo celebra Carnaval 65?
Como e Queen di Caiso, mi lo celebra Carnaval mane mi a hacie henter mi bida largo… rustig na cas cu mi famia!


text:
Ayera atardi e clientenan di Kok Optica a ricibi un ‘treat’ special, cu un Happy Hour unda a ofrece descuentonan riba marcanan di bril di solo di renombre. E ambiente tabata ameno cu musica di Nutzbeatz y fashion show cu e modelonan di Kok Optica y e candidatanan di Miss Teen Aruba. Mientras e fashionistanan tabata dilanti e spielnan ta wak cua di e brilnan ta match miho cu nan personalidad, e team di Kok Optica tabata asisti den nan escogencia. Cu e ofertanan special cu nan a ofrece, tin clientenan a hiba dos of tres bril pa amplia nan coleccion di bril di solo, cu ta e toke final na cualkier outfit mientras ta proteha nos di e solo fuerte.
Home Magazine News Flash KOK OPTICA HAPPY HOUR


text: Gobièrnu di Ulanda kada biaha a bisa ku a base di Statut e migrashon ta un responsabilidat propio di e paisnan mes. Kòrsou su gobièrnu ta kompletamente di akuerdo ku esei. Ku e petishon nobo nos ta pidi asistensia segun artikulo 36 di Statut, kaminda tin pará mku Ulanda, Aruba, Kòrsou i St.Maarten por yuda i asistí otro. Tur pais den Reino ta respetá Statut komo lei fundamental. P’esei nos ta spera un kontesta positivo for di Ulanda. Kiko e yudansa i asistensia ta bai kontené si ta bira tópiko di mas konsulta ku otro.


text:
Ora evalua e acontecimentonan di ultimo simannan, un hende por haya e impresionn cu tin asunto cu dificilmente por haya splicacion. Nos ta referi na e situacion special cu nos ta observando awor, unda tin na parlamento un presupuesto cu no tin e cifranan cu e mester tin. Esey tin tur cos di haci cu e procesonan di presupuesto y di supervision banda di otro. No tin manera pa hacie di otro manera, casualidad ta cu mientras ta den e proceso di preparacion y conseho riba presupuesto 2023, ainda e proceso di coreccion di presupuesto 2022 ta core. Esey naturalmente tin un motibo. Ora tin un retraso asina grandi den entrega di presupuesto, y esaki ademas ta bay topa cu obhecion fuerte di e entidad supervisor, cu ta evalua promer y despues cu parlamento aproba, anto nos ta haya nos den e ultimo tercio di aƱa, sin cu e bataya encuanto presupuesto 2022 a termina.
Aki por mira con importante ta pa percura pa presupuesto ta na tempo, y no trata e requisito constitucional aki cu e menosprecio di semper, unda ademas no tin sancion pa e letargia legendario di nos gobiernonan den cumplimento cu nan obligacion. Kico ta e situacion anto? Como cu presupuesto 2022 a keda cla asina laat, evaluacion posterior di CAft tambe a keda cla laat. Ora cu den nan reaccion a seƱala hopi punto cu cual gobierno lo mester a cumpli ainda, y gobierno no tabatin tanto gana pa haci esey, a bin e proceso di un āaanwijzingā cu ta canando su caminda ainda. Gobierno tin e oportunidad ainda pa evita un instruccion haciendo e trabao nan mes, y aparentemente nos ta den e proceso ey. Naturalmente por presenta esey den un modificacion di e ley di presupuesto 2022, y ta esey ta riba mesa awor. Pa gobierno un oportunidad pa presenta esaki como āmaneho responsableā mientras tur hende cu algun conocimento di e materia sa cu esaki ta mas bien resultado di e presion di gobierno di Hulanda pa haci e cambionan, pa por pone e instruccion un banda.
Manera anuncia ta corta e deficit pa 2022 di Afl. 227 miyon te Afl. 148 miyon, cu por ta, of no, suficiente pa evita e debacle di instruccion. Sin embargo, nos Promer Ministro mes a anuncia cu tin algun asunto cu nan no ta bay atende y cu por bira un instruccion en todo caso. Si no tin instruccion, gobierno di Aruba lo a baha cabez y cumpli cu Hulanda, no tin otro splicacion pa esey, mirando e oposicion fuerte cu tabatin defendiendo e presupuesto manera el a keda presenta. E final di e asunto ey nos lo haya sa aki poco dia, ora cu lo evalua e reaccion oficial di gobierno di Aruba riba e intencion di instruccion.
Esey ta laga nos cu e otro proceso cu ta canando actualmente, presupuesto 2023. Aki por distingui dos problema cardinal. Uno ta cu e cifranan general presenta no ta cuadra, pasobra gobierno mes a cambia nan a base di decision principalmente pa no introduci e BTW na januari proximo. E opcion pa aumenta BBO cu 1 o 1,5% a conduci na cifra mas halto pa entrada total di gobierno, pero e total di gasto tambe a subi… Aki por mira claramente cu gobierno ta keda insisti cu nan no ta baha gasto, y ta continua cu e maneho, critica tambe pa Raad van Advies (RvA), cu den nan conseho a ilustra con gobierno ta continua cu e custumber di aumenta entrada pa mantene un aparato demasiado caro, sin haci intento pa realmente baha gasto. Cu e cifranan total nobo anuncia pa gobierno, cu ta diferente cu loke tin den e presupuesto presenta, ainda no ta cumpli cu e acuerdo di inicio di e aƱa aki, cu entrante 2023 lo mester tin un surplus di 1% di GDP. Atrobe gobierno ta bolbe presenta un presupuesto cu no ta bay carga aprobacion di CAft y gobierno Hulandes.
Un pregunta cu por surgi den tur esaki ta: gobierno ta keda insisti den presenta un presupuesto cu a primera vista caba ta mustra di no haya aprobacion? Nan ta haci esaki a proposito o ta simplemente un falta di capacidad? Nos ta inclina pa pensa cu ta a proposito ta haci esaki. Y pakico? Pasobra dilanti e escogencia di cumpli di biaha cu e acuerdo, o presenta un bataya cu finalmente ta termina den gobierno di Reino tumando medida, ta opta pa e ultimo aki. Esey ta duna e oportunidad pa mustra un actitud fuerte, hasta beligerante, cu ta bon pa satisface nan base popular, cu nan ta brinda gobierno Hulandes un bataya y no ta acepta sin mas kico ta exigi di e banda ey. Hende en general no gusta un gobierno cu ta demasiado sumizo y ta bay di acuerdo di biaha cu loke ta exigi, nos por comprende esey. Pero e ora nos ta keda cu otro pregunta: pakico anto a bay di acuerdo na januari cu e requisito di surplus di 1% di GDP ta muda pa 2023? No ta ey mester a duna bataya, envez di skirbi awor den Memoria Explicativo cu e situacion di Covid y despues e guera na Ucrania a cambia e condicionnan den cual gobieno mester a opera? Si acaso gobierno kier mustra fuerte, anto e lamento sistematico cu ta Hulanda ta forza nan, cu cuchiu riba garganta, pa acepta e condicionnan, no ta e manera pa genera confianza.


text:
KRALENDIJK – Awe nochi algu promé ku 8pm a tuma lugá un atrako armá na Karibe Supermarket.
2 hòmber kara tapá i ku arma di kandela a kore drenta den e negoshi i a obligá e kahera pa entrega tur plaka ku tabata tin den e kaha.
Informashon ku nos ta disponé di dje ta indiká ku no a bai ku masha sèn, ya ku e chines nan ratu kaba no ta laga hopi sèn den kaha.
Despues di e atrako, e 2 tipo nan a kore drenta un Toyota Yaris/Vits koló pretu i a hala kita for di e sitio.
Rondo di e area ta yen di kamara di seguridat.
Pues e imahen nan di kamara lo por yuda kuerpo di rishèrshi pa solushoná e kaso aki.
FUENTE: AIMED AYUBI.
NOTISIA KU BO POR KONFIA.
BOLETIN DI POLIS:
Awe anochi alrededor di 7.55 a registrá un atrako armá na un supermerkado na altura di Kaya Mgr. Niewind. Ta trata 2 persona kara tapá i posibelmente un shòfùr. No tabata tin tiru, ni herido.
FUENTE: KPCN.


text:
ORANJESTAD – Diabierna 18 di december tabatin un reunion di Conseho di Minister di Reino den cual Aruba tabata riba agenda pa loke ta trata e sosten di likides cu Aruba a pidi pa januari – februari – maart 2021. Prome Minister Evelyn Wever – Croes a splica cu a haci e peticion aki ya algun siman pasa, el a pasa CAFT y e siman aki hunto cu Secretario di Estado sr. Knops, a repasa tur e condicionnan cu Aruba mester a cumpli cu ne dia 15 di december.
Aruba ta bon na caminda cumpliendo cu tur e condicionnan y sr. Knops a duna di conoce cu e ta satisfecho cu e forma responsabel con Aruba a atende cu e tema. Sinembargo ainda no ta cla cu tur cos, pero e pasonan cu mester a wordo tuma, a wordo tuma.
E condicionnan di 15 di december por wordo reparti den algun grupo:
1. Enseñansa, e Minister encarga mester a presenta un plan di con e lo bin cu restructuracion of ‘doorlichting’. Varios di nos propio hendenan a haci diferente estudio den pasado tocante con por cambia y mehora e sistema di enseñansa. Tur e estudionan aki ta wordo tuma na consideracion y e Minister a presenta con e lo hacie tambe.
2.Financiero, Minister di Finansas mester a presenta con ta bay haci algun estudio pa mira e consolides den nos sector financiero.
3.Husticia, con por yega na palabracion y protocol di cooperacion entre diferente autoridad hudicial. Pa por enfrenta criminalidad, ilegalidad y corupcion na un forma mas efectivo. Cual tambe a cumpli cu ne.
Hulanda tabata kier pa Aruba mustra con Aruba ta bay continua den aña 2021 cu e cortamento di salario cu a bin ta tumando luga e aña aki. Pa loke ta ambtenaar a mustra cu ya caba den e ley ta inclui cu e ta ‘tot nadere orde’. Mescos cu pa Ministernan tambe e ta ‘tot nadere orde’. A cambia e ley pa Parlamentarionan siman pasa y awo esey tambe ta ‘tot nadere orde’. Pues e institutonan publico (di Gobierno), a cumpli cu tur cos. Pa loke ta e institutonan semi-publico, eseynan tambe a mustra Hulanda cu Gobierno a haci apelacion fuerte na cada un di e companianan, pa nan por fabor continua cu e entrega di salario pa e siguiente lunanan nos dilanti den 2021. Esaki ta un condicion di Hulanda, nos a splica easy den carta cu a manda na cada instituto semi publico, como muestra di solidaridad. E cortamento di salario awor ta un di e exigencianan di Hulanda y tur instituto estatal y semi publico a cumpli cu ne. A entrega e lista cual a wordo aproba. E peticion cu Gobierno di Aruba a haci pa depotisa e placa aki riba e fondo di FASE, no ta tur por a cumpli cu ne. Agun a pidi pa e placa keda den nan compania mes door cu e compania a haya menos entrada. Y aworaki pa 2021 a ripiti e mesun peticion na tur compania estatal y semi publico. Si e compania no por haci easy e lo mester bay den deliberacion cu Minister y mira con ta sali afo, Premier Wever – Croes a splica
Hulanda a keda satisfecho cu Aruba por a mustra cumplimento cu e condicionnan y pues nan a aproba e sosten di likides pa Aruba manera cu a pidie. Door cu CFT no a finalisa tur e analisisnan financiero (door cu presupuesto 2021 di Aruba no a wordo entrega ainda). A tuma e decision cu Aruba lo haya un ‘voorschot’ riba e likiditeit steun’ cu mester haya. E voorschot ta riba mitar di e periodo (6 siman) cual ta di 1 di januari pa 12 di februari. Y prome cu 12 di februari lo trata e cifranan definitivo pa e prome kwartaal y henter aña 2021. Cu esaki Aruba ta haya e orto parti di e placa y ta sigura cu por sigui paga debenan, gastonan, FASE, loonsubsidie y sosten financiero cu ta duna na empresanan mediano y chikito.
Pa conclui, Prome Minister a haci apelacion na tur esnan cu ta traha den sector publico pa sigui duna contribucion. E fiansa cu Aruba ta haya ta depende di bo aporte tambe. E situacion no ta facil pero tur hende mester hala faha mara, maske ta pa un tempo mas pa despues nos sali hunto for di e situacion di covid.


text:
Despues ku pa dékadanan largu piskadónan na Playa Canoa a traha nan propio pir pa mara botonan, nos a logra kristalisá un pir sólido pa e bahia.
Pa fin di yüni benidero piskadónan di Playa Canoa i pueblo di Kòrsou en general por hasi uso di e pir sólido na e bahia. Ta traha di un pir ku simultaniamente por akapará por lo ménos 14 boto di tamaño chikí i medio i tambe tin 4 bui pa botonan di tamaño mas grandi. Ta bon pa agregá ku e bahia di Playa Canoa ta di sumo importansia pa nos pais. E ta e úniko bahia na kosta nort di nos isla ku fasilidatnan manera ‘slipway’ i tambe pronto un pir. Den situashon di kualke kalamidat riba laman na kosta nort, NGO’s nan manera CITRO por aktua muchu mas lihé por medio di e bahia di Playa Canoa pa duna reskate.
Nos ta pidi tur usuario di antemano pa yuda kuida e pir i ban produsí nos mes pa nos mes. Peska ta na moda!
2,623 Bia mirá, 2 Bia mirá awe


text:
Bosman como oposicion politico na Aruba.. Haciendo e preguntanan al caso…
Ta resulta cu na Hulanda ta surgi mas interogante tocante e refineria cu na Aruba mes. Un di e actornan den parlamento Hulandes cu...
Flexibilisa ley laboral tin sentido?E storia tin dos banda
Den cada rapport di ultimo añanan, di IMF, di Fitch o Standard & Poor’s, cu ta bin evalua tur aña o cada dos aña...
Gobierno a cumpli cu presupuesto… Motibo pa canta gloria…?
For di e ultimo raportahe pa 2018 – ultimo tres luna – por saca conclusion cu den lineanan general, gobierno a logra cumpli cu...
Si nos no ta hacie… Nan ta bin hacie pa nos…
E deliberacionnan cu Hulanda no a yega na un final abrupto ayera. Gobierno di Aruba no por a entrega un palabra final considerando cu...
Falta di maneho integral den atencion pa hubentud
Pensamento fragmenta ainda pa cada sector Scuchando varios entrevista cu politico den e actual campaña, ta obvio cu e partidonan ta haciendo un esfuerso grandi...
Con relevante status constitucional… Di Ombudsman ta…?
E siman aki atrobe no por a pasa e cambionan di ley den Parlamento, cu lo a regla varios asunto den nos Constitucion. Entre...
Coordinador di Proyecto SES, Ronny Alders: Simia di sostenibilidad a keda planta den nos...
Prome cu Nacionnan Uni a bin cu e 17 metanan di sostenibilidad of SDG (Sustainable Development Goals) pa 2030, ya caba Biblioteca Nacional Aruba...
Cuanto espacio comercial… Nos kier tin aki…?
Eleccion ta den porta y esey ta implica cu tur proyecto, di apariencia bunita o prometedor, te na esunnan di menos lucir, tur ta...
Venezuela a keda na ilusion atrobe?
E ultimo par di dia mester ta un les duro, tanto na Venezuela como den exterior, pa esnan cu ilusion cu e dictadura lo...
Resolve asunto di gasolin… Tarea pa gobierno…
E sorpresa grandi siman pasa tabata e anuncio di e bendedornan di combustible cu nan no ta acepta pago cu carchi Debit/Maestro di banco...


text:
HAITI — E selekshon di Kòrsou U-20 di dama a kai vensí ayera den nan promé partido di e CFU Women’s U-20 Championships den Stadion Sylvio Cator na Haiti. E selekshon di Kòrsou a sa di bai ariba trempan den e partido kontra Trinidad i Tobago. Ya na di 2 minüt di e partido Ketsiah Nahr a habri e markadó ku un tiru di distansia ku a kue e kiper di Trinidad di sorpresa.
Kòrsou a defendé durante henter e promé mitar, sin embargo na di 37 minüt e gol di empate ta kai. Den e di dos mitar tur kos a kambia ora ku Trinidad a logra anotá na tres okashon, finalisando e partido ku un skor di 4-1.
Golnan di Trinidad a keda anotá pa: Tsainne Leander 37′, 48′, Maya Matouk 52′, Kedie Johnson 53′.
E selekshon di Kòrsou su siguiente partido ta dia 17 di òktober próksimo kontra Jamaica.


text:
Frans Ponson di Comerciantenan Uni Aruba ta spera cu despues di a trece nan puntonan di preocupacion dilanti diabierna mainta, gobierno lo sa di reacciona y splica un ke otro. “Ta gewoon ta trece e preocupacion di e comerciante dilanti y di e pueblo cu ta hayando un inflacion cu no ta corecto y nos mester atende cu ne,” asina e empresario a comenta refiriendo na e cobramento inhusto di invoerrechten y aumento di tarifa di awa y coriente.
“Nos a trece nos preocupacion dilanti. E no ta nada contra ningun hende, ni contra Aduana. Si nos no ta papiando berdad, Comerciantenan Uni Aruba no tin problema di bisa cu e ta corecto, pero nos mester haya un contesta.”
Ponson a bisa acerca cu gobierno mester stop di bay contra comercio ora prijs ta subi. “Ningun comerciante na Aruba ta subi prijs pa loco pasobra e no ta bende. Su competencia si ta bay mantene su prijs abou. E cos ey nos mester sac’e di mente di pueblo, pero ta gobierno ta esun cu ta instiga semper contra comercio. Si comercio ta abusa, kico nan ta haciendo awo. Si nan hacie ta bon y si nos hacie ta malo.”


text:
Di profundo di nos curason nos ta gradici tur hende cu di un of otro manera a mustra atencion, amor y cariño durante bida, fayecimento y despedida di nos querida mama, wela, bisawela, ruman, tanta y amiga:
Margarita “Beby” Bernabela Boekhoudt-Thiel
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Tambe na Aurora Funeral Home pa cu su bon servicio y atencion.
Alabes nos kier invita pa 3 Santo Sacrificio di misa cual lo tuma lugar na Misa Inmaculada Concepcion na Sta Cruz:
Diasabra 15 di januari 2022 pa 7’or di anochi
Diamars 18 di januari 2022 pa 7’or di anochi
Diaranson 19 di januari 2022 pa 7’or di anochi
Bo(so) presencia lo ta altamente aprecia


text:
Corte
Home Corte
Fiscal a exigi 5 aña di prison pa hoben cu a basha bala dilanti...
ORANJESTAD – Awe mainta e hoben homber J.S.(19) a presenta dilanti Hues pa e caso penal cu Ministerio Publico a cuminsa contra dje. Ta...
5 aña di prison exigi pa hoben cu a tira na club nocturno
ORANJESTAD -- Fiscal a caba di exigi 5 aña pa e hoben J.S.(19) kende ta wordo acusa di a tira diferente biaha riba hende...
Relato extenso: Dos agente di Polis cu a viola reglanan condena na castigo condicional
ORANJESTAD – Awe mainta Hues a dicta sentencia den e caso penal cu Ministerio Publico a cuminsa contra dos agente di Polis, E d...
Ministerio Publico: Agentenan policial condena
Awe Corte den prome instancia a condena e agentenan policial D. y De M. pa un castigo condicional relaciona cu malversacion na pia di...
Empleada condena pa malversa placa na Ministerio Publico
ORANJESTAD – Awe mainta Hues a dicta sentencia den e caso penal cu Ministerio Publico a cuminsa contra e dama M.G.(52). ARUBANATIVE por a compronde...
Castigo condicional pa Dammers y De Mey cu a viola reglanan di Polis
ORANJESTAD -- Hues di Corte di Husticia a condena e agentenan di Polis, d M y D. pa violacion di reglanan di Polis y...
Problema di gang ta causa hopi molester y ta pone turismo pa Aruba na...
ORANJESTAD – Corte di Husticia a trata e caso penal cu Ministerio Publico a cuminsa contra e hoben homber P.K. (17), kende ta...
5 aña di prison pa Jairo L. cu a tira otro persona den cara
ORANJESTAD – Awe mainta e homber J.K.L.(21) a wordo condena na 5 aña di prison pa a tira e homber J.W. den cara, den...
Ministerio Publico cera diaranson otro siman
Otro siman diaranson OM lo ta cera henter dia. Esey relaciona cu actividadnan di teambuilding di e asina yama OM-week. Henter siman nos lo...
Resumen di casonan den Corte di Prome Instancia riba 21, 22 y 29 september...
Corte di Prome Instancia 21 september 2022 Horario Sospechoso Acto Castigabel 14.00 J.G.H.B. Pro forma. B. ta wordo acusa di venta y posesion di cocaina den e periodo di 3...


text:
ORANJESTAD – Servicio Meteorologico di Aruba a raporta diabierna (manera cu NoticiaCla a raporta mas tempran:red) cu awe 8:00 am e recien “upgraded” Depresion Tropical Nr.9 tabata situa na mas o menos 14.1N 69.0W, cu ta 200 km noord di Aruba. Cu e curso actual e sistema aki ta bai sigui move den parti oost-centraal di Caribe y lo acerca Jamaica y Cuba den curso di e fin di siman aki.
IMPACTO RIBA E WEER LOCAL:
Segun Meteo, ya e impactonan lo ta minimo; algun awacero aisla por forma ahinda. Pa e parti maritimo, por spera lama modera na partinan oost te noordwest cu olanan entre 5 pa 6 pia. Na partinan zuid lama por ta modera te poco ruw (olanan di 3 pa 5 te 6 pia) debi na e direccion inusual di biento. E situacion aki lo baha pa oranan di awe tardi ora e biento hasi su turn pa zuidoost te oost bek. Ta pidi operadornan di boto chikito pa bai cu cautela na partinan Zuid y tambe cerca of den besindario di awacero of posible lamper cu strena. Un aviso pa boto chikito ta na vigor te awe tardi 6’or Departamento Meteorologico di Aruba la sigura di lo sigui e desaroyonan rond di e sistema aki cu hopi atencion.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
Kòrsou ke sosten di Hulanda, pa kiko ?
Kòrsou a entregá un petishon pa sosten pa diferente aspekto:
- Optimalisashon di lokalisashon riba laman di eventual boto ku indokumentado
- Yudansa ku e proseduranan a base di artikulo 3 EVRM (Tratado Europeo van Derechinan Humano) pa asina nos proseduranan ta kuadra mas tantu ku obligashonnan internashonal
- Mehorashon di e manera kon nos ta trata permanensha ilegal
- Mehorá kapasidat pa detenshon ku ta mehorá tambe e proseso di regreso
- Yudansa ku e riesgonan i retonan pa loke ta trata salubridat públiko


text: Oranjestad, 15 di october , 2021 - Crisis Team ta anuncia flexibilisacion di algun medida entrante diadomingo marduga 17 di october. Orario di ciere pa sector di Horeca ta cambia di 12:00 am pa 1:00 am y pa sector Casino ta bira 2:00 am. Tur otro medida manera; Tapaboca obligatorio paden di edificio incluiendo gym y scol, prohibicion di aglomera den area publico manera parkeer plaats y beach entre 7:00 pm y 5:00 am, no ta permiti pista di baile y bailamento, bebemento di alcohol riba tereno publico, algomeracion riba tereno publico te cu maximo di 8 persona, publico pa deporte maximo 150 persona paden y 250 pafor, publico pa establecimento nocturno maximo 150 persona, tur hende mester ta sinta, 8 persona maximo na mesa, Bar y Rumshop maximo 4 persona na mesa, background music cu 5 musico maximo, satelite dancing solamente, entiero maximo di 150 persona si espacio ta permiti, ta sigui na vigor


text:
Fundashon pa Konsumidó ta un organisashon independiente ku ta sali na interes di e pueblo kumpradó. E publikashon aki ta konta ku ouspisio di Ministerio di Desaroyo Ekonómiko.
Fundashon pa Konsumidó konhuntamente ku Ministerio di Desaroyo Ekonómiko e aña aki ta inisiá un trayekto den kual lo anotá preisnan di produktonan riba merkado i informá esakinan na nos konsumidónan riba un base aun mas regular. E meta di e inisiativa aki no solamente ta pa duna informashon di preis, sino tambe pa eduká nos konsumidónan pa adaptá nan komportashon di kompra, spesialmente den e temporada difísil aki. Pa e motibu aki FPK i MEO lo anotá preis na diferente establesimentu e.o supermerkado, minimarket i tokonan i lo publiká esakinan 2 bia pa luna.
Ta bon pa menshoná ku den e komparashon di preis aki a kompará kada kategoria di establesimentu separá.
Supermerkado
Den luna di yanüari 2022, departamentu di inspekshon di Ministerio di Desaroyo Ekonómiko a bishitá un kantidat di 10 supermerkado aki na Kòrsou i a anotá preis di 148 produkto. E supermarketnan ku keda bishitá ta: Arco Iris, Dande, Centrum Mahaai, Sure, Vreugdenhil, Luna Park, Esperamos, Mangusa Hypermarket, New California i Bon Bini Supermarket. E komparashon di preis aki ta duna di konosé e siguiente resultadonan.
Mas Ekonómiko
E TOP 3 supermerkadonan mas ekonómiko ta Bon Bini, Mangusa Hypermarket i Centrum Mahaai. For di e 148 produktonan ku a keda anotá, Bon Bini ta tin 47 produkto na un preis mas ekonómiko. Mangusa Hypermarket tatin 27 produkto i Centrum Mahaai 24 produkto na un preis mas kumbiniente kompará ku e otro supermerkadonan.
Mihó surti
Mangusa Hypermarket, Bon Bini Supermarket i Esperamos Supermarket ta e supermerkadonan ku mas variashon di produkto disponibel. Resultadonan di e komparashon di preis ta indiká ku for di e 148 produktonan ku a keda anotá, Mangusa Hypermarket ta tin 115, Bon Bini Supermarket 107 i Esperamos Supermarket 104 produkto.
Diferensia di preis
A konstatá diferensia di preis grandi den e kategoria di karni. Por ehèmpel un kolo di kabritu di eis ta kosta na Arco Iris fl. 14.95 i na Luna Park esaki ta kosta fl. 25.95, kual ta un diferensia di preis di fl. 11.00. Karni stobá di eis ta kosta na Bon Bini Supermarket fl. 14.45, miéntras na New California esaki ta kosta
fl. 24.95, kual ta un diferensia di preis di fl. 10.50.
Minimarket
A bishitá un kantidat di 34 minimarket den yanüari 2022 i a anotá preis di 105 produkto. E minimarketnan aki ta: Stanley’s, Good Choice, Priceless, Mi Jian, Sta. Cruz, Peng Hong, Boca, Sunshine, Hung Lang’s, Gosie, Kenny’s, Tomorrow, Seru Lora, Li’s, Tropical, Chipi Chipi, Sorpresa, Wah Sang, Cas Cora, Prince, S&J, Red Rosa, Jinger, Waterloo, Wah Fei, Hua Long, Tian Fu, Jia He, Power, Eleven, Steenrijk, Leman i Fu Hao minimarket.
Mas Ekonómiko
E TOP 3 minimarketnan mas ekonómiko ta Jia He, Good Choice i Gosie.
Mihó surti
Li’s, Good Coice i Kenny’s ta e 3 minimarketnan ku mas variashon di produkto disponibel.
Diferensia di preis
Tambe a konstatá diferensianan di preis di karni entre e minimarketnan ariba menshoná. Por ehèmpel un kilo di pòrkchòp ta kosta fl. 10.00 na Seru Lora Minimarket. Na Jia He esaki ta kosta fl. 15.95, kual ta un diferensia di preis di fl. 5.95. Otro diferensia di preis ku por tuma nota di dje ta den loinribs. Un kilo di loinribs ta kosta na Tomorrow fl. 13.95 i na Li’s esaki ta kosta fl. 23.95, un diferensia di preis di fl. 10.00.
Toko
Tokonan ku a bishitá na e okashon aki ta: Oriental, Esperansa, Rong Yao, Alex, Caribbean, Feng Yun, Bon Cadushi, Nacional Soft Center, Nataly’s Grocery, King, San Pedro, Monalisa, Ming Wong, Grocery Kong Long i Jose Faria.
Mas Ekonómiko
A anotá preis di 83 produkto na e 15 tokonan ariba menshoná. For di e anotashon di preis aki nos a konstata ku e 3 tokonan mas kumbiniente ta: Bon Cadushi, Ming Wong i Esperansa.
Mihó surti
Pa loke ta trata tokonan miho surti, Toko King, Jose Faria i Bon Cadushi ta e 3 tokonan ku mas variashon di produkto disponibel.
Diferensia di preis
Meskos ku Supermerkado i Minimarket, a konstatá diferensia di preis den e kategoria di karni na e diferente tokonan. Por ehèmpel un kilo di loinribs ta kosta na Bon Cadushi fl. 12.40 i na Caribbean esaki ta kosta fl. 24.50, kual ta un diferensia di fl. 12.10.
Pa medio di e análisis di preisnan di produktonan riba merkado, Fundashon pa Konsumido a konstata algu remarkabel i ku sigur ta di atenshon. Ta asina ku diferente establesimentu (Supermarket, Minimarket i Toko) ta mantené e mesun preis pa loke ta trata kofi. Esaki ta un posibel palabrashon di preis? Pa e motibu aki Fundashon pa konsumidó lo aserka Curaçao Fair Trade Authority pa asina investigá e kaso aki un poko mas di aserka. Paso al final, nos konsumidónan meresé un merkado hustu i sigur.
Enfatisando esakinan, Fundashon pa Konsumidó ta konsehá nos konsumidónan pa hasi un análisis di nan komportashon di kompra. Ban ta kreativo ku nos sèn, kumpra responsabel i konsiente.
Pa mas informashon tokante e anotashon di preis di fruta i berdura por tuma kontakto ku nos na number di telefòn 462-6666 òf e-mail info@fundashonpakonsumido.org. Pa e lista di preis kompletu por subi riba nos wèpsait www.fundashonpakonsumido.org.


text:
Kralendijk – Marco de Souza, direktor di Leerorkest Hulanda i sra. HeleenChristiaan-Quartel, kordinadora di Leerorkest Boneiru tabata di bishita serka gezaghèber Edison Rijna.
A papia tokante di desaroyonan di Leerorkest na Boneiru i na e otro islanan di Hulanda Karibense.
Na Boneiru Fundashon Mangazina di Rei ta manehá e proyekto di Leerorkest. E proyekto a inisiá na komienso di aña 2020 na Kolegio San Luis Bertran na Rincon. Aktualmente orkesta di e skol na Rincon, konsistiendo di 35 mucha, ta preparando pa un konsierto di Pasku. Na komienso di aña 2022 por kuminsa duna lès na un di dos skol.
Sr. De Souza a kontinuá su biahe pa Saba i Sint Eustatius pa realisá e proyekto ayanan tambe.


text:
Vakantie Kamp organisa pa IBiSA ta start 7 di JULI
Temporada di aña escolar ta yegando su final y ya caba Instituto Biba Saludabel y Activo, IBiSA tin su programa di vacacion cla pa ofrece na nos muchanan. E ‘vakantie kamp’ cu anualmente ta wordo organisa den luna di juli ta tuma lugar na tres localidad, cu ta San Nicolas, Sta. Cruz y Noord. Inscripcion pa participantenan na e ‘vakantie kamp’ a habri y ta posibel pa inscribi te cu dia 4 di juli 2014. E ‘vakantie kamp’ ta un actividad cu ta wordo organisa door di Ministerio di Deporte, ASU y IBiSA. Por inscribi na: Sport Center San Nicolas for di 8’or di mainta te cu 7’or di anochi. Tambe ta tuma inscripcion na Centro Deportivo Libertador Betico Croes (Sporthal) na Sta. Cruz, for di 8’or di mainta te cu 4’or di atardi. Y oficina di IBiSA situa na Frankrijkstraat 1 tambe ta habri pa inscripcion for di 8’or di mainta pa 4’or di atardi. Un mayor of voogd di e mucha mester pasa personalmente pa inscribi, pa cual ta pidi un copia di carchi di AZV di e mucha y e pago na momento di inscripicon. Costo di participacion na e ‘vakantie kamp’ ta Afl. 25,- pa 1 mucha. Pa 2 mucha di e mesun famia e ta bira Afl. 40,-. Mientras cu pa 3 mucha (yiu) di e mesun famia e participacion ta Afl. 60,-. E costo di participacion ta pa mucha pa siman. 3 siman di ‘vakantie kamp’: E prome siman di ‘vakantie kamp’ ta habri na Sport Center San Nicolas for di dia 7 pa 11 di juli 2014. Y e persona di contacto pa informacion ta sr. Willy Willems, cu ta localisabel na telefoon 584-8903. E di dos siman di ‘vakantie kamp’ ta tuma lugar na Sporthal na Sta. Cruz y ta for di 14 pa 18 di juli 2014. Mientras cu e di tres y ultimo siman e ‘vakantie kamp’ ta na Compleho Deportivo Frans Figaroa na Noord y ta for di 21 pa 25 di juli 2014 . E persona di contacto pa duna informacion di Sta. Cruz y Noord ta sra. Jacqueline Ponson-van Putten y ta localisabel na telefoon 582-4987. E orario di e tres siman di ‘vakantie kamp’ ta for di 8’or di mainta pa 1’or di merdia. Pa area di Sta. Cruz por yama tambe na oficina di ASU na telefoon 585-4067. Programa di ‘vakantie kamp’: Durante e tres siman di ‘vakantie kamp’ e muchanan ta haya un programa organisa y varia di cual ta encera ‘Deporte y Movecion’ tur dia. Tambe tur mucha ta ricibi 1 sandwich, 1 juice y 1 fruta pa dia. Den e siman tambe tin un biaha cu nan ta bay lama of piscina. E programa di ‘vakantie kamp’ ta dirigi pa mucha muher y mucha homber for di 6 te cu 14 aña. Y ta acepta te cu participacion di 100 mucha pa localidad/siman. IBiSA ta invita mayornan pa incribi nan yiu(nan) trempan pa sigura nan participacion na e ‘vakantie kamp’ 2014. Pa mas informacion por tuma contacto cu e personanan di contacto menciona ariba.


text:
E prome wega di siman 17 tabata entre SV Estrella y SV La Fama. un wega cu poco importancia realmente ya cu Estrella ta clasifica caba y La Fama ta practicamente destina pa hunga play-off di promocion-degradacion hunto cu Caiquetio y dos otro ekiponan cu clasifica for di ‘Division Prome’.
No cabe duda cu Estrella tabata superior riba tereno, pero La Fama a duna nan bataya! Na cuminsamento ya Estrella a tuma iniciativa, nan gol a yega tempran na di dos minuut caba pa medio di Joel Geerman. La Fama toch a responde di biaha y hopi bon mes na minuut 9 caba e gol di empate a cay for di pia di Davidson Kaarsbaan pa hasi e wega 1-1. Estrella a sigui ataka y a hunga nan wega cu hopi iniciativa y control, pero den dado momentonan a laga La Fama drenta den nan wega di contra-golpi. Asina mes cu e wega a keda cu Estrella den mas posesion di bala y atakenan di calidad y peligro, sin duda, pero sin por a concretisa apesar di asina hopi labor, ademas tambe di a laga espacio habri pa La Fama su wega di counter, e homber clave den defensa y hasta tin biaha den atake di Estrella, Francois Croes, tabatin su man yen den e wega aki. Por a nota tambe cu e ‘naranjadanan di Santa Cruz’ a hunga tambe sin David Dubero den defensa, Baromeo den medio-campo den e prome mita, y tambe sin e “sparkplug” den atake, Novianel Naar, cu no tabata ni riba banki. Ta berda cu Estrella ta un ekipo profundo y esaki ta nan chens pa experimenta cu diferente hungadonan, nan enfoke ta ‘equipo riba individual’. E wega den e prome tempo domina pa Estrella, cu hopi chens nan di gol perdi tabatin tambe cu deal cu e factor ‘portero’ pa La Fama, nan homber bou e tres palonan, Gilbert Bautista, tabate e razon cu e wega a bay aden 1-1 na halftime.
E di dos tempo Estrella a cuminsa hunga hasta mas skerpi despues di e ingreso di Pheadrick Baromeo, cu a duna Estrella mas precision. Atake tras atake cu un dominio significante, pero La Fama a sigui ta wanta duro y nan portero Bautista a sigui cu su salbadanan clave y den algun ocasion hasta spectacular. La Fama tambe den transcurso di e di dos mita tabatin chens, menos cu Estrella, pero chens toch, den un wega competitivo, bastante habri y por cierto hopi sportief. Estrella nunca no a baha intensidad, nan pressing tabata di alta calidad, La Fama tabata honesto cu nan wega, pero ningun ekipo no a domina e medio campo realmente, Estrella a press halto pa intercepta bala y keda den atake y La Fama a hunga un bon wega di contra-golpi. Asina e wega a sigui te cu e pitazo final, Estrella cu hopi chens, hasta tres tiro riba palo di gol den e wega, tremendo salbadanan di e portero di La Fama, nan no por a concretisa, un victoria lo tabata mereci si. La Fama asina ta saka un bon resultado, mas bien un “fogeo”, preparando pa e play-off di promocion-degradacion den futuro cercano, pero hungando asina na e nivel aki, nan chens pa keda den division di honor ta hopi bon mes.
Nos ‘man of the match’ sin duda tabata Gilbert Bautista di La Fama, un prestacion solido pa yuda su ekipo cu e resultado aki.
Estrella ta keda cu 36 punto riba tabla, awo den di dos luga tras di Dakota pero ya ta clasifica pa play-off, mientras cu La Fama ta suma 17 punto y lo keda den e di ocho luga riba tabla cu un wega mas pa hunga den e campeonato.


text:
Banko Sentral ta lansa un kompetensia bou di studiantenan CBCS Best Economic Research Award
Banko Sentral ta lansa un kompetensia bou di studiantenan
CBCS Best Economic Research Award
Willemstad/Philipsburg – Na 2018, Centrale Bank van Curaçao en Sint Maarten (CBCS), en
konekshon ku e di 190 aniversario di CBCS, a introdusí e CBCS Best Economic Research
Award. Pa krea mas insentivo i pa promové investigashon riba e ekonomianan di Kòrsou i Sint
Maarten, CBCS a disidí pa lansa e segundo edishon di CBCS Best Economic Research Award
e aña aki. Tantu studiantenan di HAVO i VWO na Kòrsou i Sint Maarten komo studiantenan di
bachelor òf master na universidatnan lokal i internashonal por partisipá den e kompetensia aki.
E premio aki lo wòrdu presentá den kuater kategoria:
I. Best Economic Research Award riba nivel di HAVO. E ganadó lo risibí un premio di
NAf. 2.500 i un trofeo.
II. Best Economic Research Award riba nivel di VWO. E ganadó lo risibí un premio di Naf
2.500 i un trofeo.
III. Best Economic Research Award riba nivel di Bachelor. E ganadó lo risibí un premio di
Naf 10.000 i un trofeo.
IV. Best Economic Research Award riba nivel di Master. E ganadó lo risibí un premio di Naf
10.000 i un trofeo.
CBCS ta spera ku e proyekto aki lo ser aseptá pa e skolnan na Kòrsou i Sint Maarten, dor di
motivá nan studiantenan ku tin ekonomia den nan kuríkulo pa partisipá den e kompetensia aki.
Ganadónan lo ser anunsiá dia 1 di yüli 2022. Lo bai tin un seremonia di entrega di premio un
siman despues di e fecha menshoná.
Pa mas informashon tokante ken tur por partisipá, e reglanan di e kompetensia i e formulario di
evaluashon, por fabor bishitá CBCS su wèpsait http://www.centralbank.cw/education/best-paperaward.
Willemstad, òktober 9, 2021
CENTRALE BANK VAN CURACAO EN SINT MAARTEN


text:
Peticion pa Pago di Ziekengeld
SVb, dunando servicio na su clientenan, a automatisa e peticion pa ricibi e peticion pa pago di Ziekengeld, esta e beneficio di seguro di malesa y accident. Pa manda e peticion aki, simplemente yena e formulario na e pagina akibao:
/organisacion/servicionan-svb/peticion-pago-beneficio-seguro-di-malesa-ziekengeldzuk/
Despues di a yena y manda e formulario, SVb ta controla y administra e peticion. Tur peticion cu a ser entrega prome cu dia 20 di e luna coriente ta ser paga no mas tarda cu dia 5 di e siguiente luna.
SVb ta controla riba dos condicion, cual e compania mester cumpli cune prome cu pago por tuma luga:
- Si no tin debe habri cu SVb. Den caso cu tin debe habri cu SVb lo disconta debenan habri prome cu pago por tuma luga
- Si e ultimo Personeelsopgave di e compania a ser entrega.
Tambe e compania mester percura pa e cuenta bancario di e compania ta actualisa cerca SVb pa e pago por ser ehecuta corectamente.


text:
Kralendijk – Kolegio Ehekutivo ta enfatisá ku e programa di kaminda ta keda ehekutá den bon konsulta ku Hulanda i ta lamentá e bruashon ku a surgi despues di a emití un komunikado pa prensa tokante renobashon di kaminda. Desafortunadamente a surgi e impreshon ku ta te ora ku Hulanda paga e siguiente parti di sèn Boneiru por ehekutá e programa di kaminda.
En total Boneiru a risibí 8,5 mion euro di ministerio di Infrastruktura i Maneho di Awa pa e kamindanan. Na luna di yüli 2021 lo hasi transakshon di un suma di 3 mion euro. Esaki ta sufisiente pa por ehekutá tur renobashon di kaminda ku ta planiá pa 2021.
Na fin di aña 2021 i durante aña 2022 ta sigui e fondonan restante na momentu ku a kumpli tambe ku e palabrashonnan hasí den e plan di mehorashon adishonal di direktorado di Planifikashon i Desaroyo. Ku e fondonan akí por realisá e kamindanan ku ta planiá pa 2022 – 2023.
En total segun planifikashon lo renobá 18 kaminda kompletamente (wak e komunikado di prens anterior).


text:
Frakshon di MAN a entregá kontestanan
Frakshon di MAN a hasi entrega di kontestanan riba e proyekto di lei Penshun General na Parlamento. Esaki despues di reunion di komishon sentral den 2021. E kontestanan ta nifiká ku e proseso pa e lei bira un realidat ta kontinua. Manera Frakshon di MAN a indiká na yüli ku manera e temporada di reseso terminá lo entrega e kontestanan na Parlamento.
Frakshon di MAN ta spera ku mas pronto posibel Presidente di Parlamento lo yama reunion pa Parlamento trata e proyekto di lei ku lo ta na benefisio di e klase trahado.


text:
Suzanne Römer
Suzanne Francisca Coromoto Römer, tambe konosí komo Susanne òf Suzy Camelia-Römer, (n. 4 di yanüari 1959 na Willemstad) ta un hurista i polítiko di Kòrsou. El a okupá na dos okashon e puesto di promé minister di Antias Hulandes; promé brevemente na november 1993 i despues di 1998 te 1999. E tabata Minister di Hustisia den gabinete Liberia-Peters II i Minister di Tráfiko, Transporte i Planifikashon Urbano den gabinete Whiteman-II i Koeiman. Entre 29 di mei 2017 i 24 di yüli 2020 e tabata Minister di Salú, Medio Ambiente i Naturalesa.
Römer a kuminsa su karera den polítika ku PNP. Na mart 2017 e ta funda su propio partido PIN i ta bira lider di partido.[1] PIN ta optene un asiento den elekshon di 2017. Ku partisipashon di PIN den koalishon di gabinete Rhuggenaath Römer ta bira minister i visepremier. E ta entregá su retiro komo minister dia 24 di yüli 2020 despues ku Rennox Calmes, ko-fundadó i parlamentario di PIN, a bandoná e partido pa bira parlamentario independiente.[2][3]


text:
E actriz mericano, Christina Ricci (41), a hala hopi atencion ora el a mustra su bariga un dia despues di a revela cu su di dos yiu ta na caminda. Riba su account di Instagram Ricci a mustra riba su storia un potret di dje, unda e ta exhibi su bariga den un bh preto di Calvin Klein y panty blauw.
E nativo di California a comparti riba su instagram mas prome un potret di e ultrasonido di su baby, y a skirbi: “E bida ta sigui bira miho”. Despues e strea di e pelicula Casper, a tag su pareha, e estilista Mark Hampton (37) den e post . Na su turno e estilista a publica riba su propio cuenta di Instagram mas potret di e ultrasonido di nan baby.
Pa desea su pareha un feliz cumpleaño na juli ultimo, e actriz mericano a yam’e su -persona faborito, un ser humano bunita, cargado di tur loke ta hacie feliz, magico y bon- . Y e nominado di Globe Awards, a agrega e momento ey: “mi ta stima bo, e aña cu ta bin aki lo ta e miho te cu awor”.
Ricci su prome yiu Freddie (7) ta fruto di su matrimonio na aña 2013, cu e productor James Heerdegen cu no tabatin un final feliz. Ricci a ricibi un ordo di proteccion di emergencia contra di Heerdegen y Ricci a pidi full custodia di nan yiu homber.


text: KRALENDIJK – Algun ratu pasa a bin topa ku un dama den un kas na tra’i montaña, i e no tabata duna señal di bida. Tantu polis i ambulans a presentá na e sitio, un kas situá na Kaminda Gurubu. A topa e señora kende ya a fayesé. No tin indikashon e motibu ku e señora a fayesé. Dòkter Lont a presentá na e sitio i a konstatá morto. Tin indikashon ku ta trata di un morto natural. Investigashon lo determiná kousa di e morto. Waha di morto a presentá pa bai ku e kurpa sin bida for di e sitio. Radio Live 99.9 FM ta manda palabra di kondolensia i forsa ku e pèrdida persona.


text:
WILLEMSTAD (FFK) — FFK ta invitá hinter e pueblo di Kòrsou pa bin disfrutá i apoyá nos muchanan den e GRAN FINAL di Kampionato Hubenil! Despues ku dezèmber 2014 Kampionato Hubenil a kuminsá ku weganan tur wikènt pa kategoria U-11 te ku U-20, djasabra aki 27 di yüni Kòrsou lo konosé su kampionan hubenil den tur e kategorianan aki. Tambe lo tin entrega di premio na e kampion nan di U-11 i U-13 B kual ta e ekipo di Willemstad i e ekipo supkampion di U-11 B i U-13 B kual ta ekipo di Atletiko Saliña.
For di mainta e weganan final ta kuminsá ku un tremendo ambiente den Stadion di SUBT i kos lo finalisá te den oranan lat di atardi! Bin ku hinter bo famia pa bin disfrutá di e tremendo partidonan di e gran final aki i alabes bin apoyá nos futuro nan di mañan, tur wega ta grátis!
Komishon Liga Lito ta partisipá ku djadumingu awor Liga Lito ta kontinuá! Liga Lito lo ranka sali 10or di mainta i ta terminá te den oranan di mèrdia, na tereno di FFK.
Hinter pueblo di Kòrsou ta keda invitá pa asistí na un wikènt kargá ku partidonan di bo deporte preferí, e deporte rei futbòl!
Kategoria U-11 te ku U-15
Kategoria U-17 te ku U-20
Kategoria timnan ‘B’


text:
WILLEMSTAD — Manera ya ta konosí Centro Dominguito a resultá e ekipo kampion di Liga MCB Promé Divishon. Den kuadro di esaki president di FIFA, Sr. Gianni Infantino a manda un karta na Federashon Futbòl Kòrsou destiná na e ekipo kampiona di Liga MCB Promé Divishon felisitando nan pa nan logro. Sr. Infantino a splika den su karta ku e viktoria nashonal ta un gran oportunidat pa haña satisfakshon di un trabou bon ehekutá.
Mas aleu ela splika ku tras di kada éksito tin e konfiansa i e esfuerso di hopi hende envolví.
E viktoria ta unu di e ekipo kompletu. Tantu di e hungadónan, entrenadónan, e staf kompletu i mas ku klaro di e fiel fanátikonan. E dinamismo i e kompromiso di Centro Dominguito ta netamente loke a hiba nan na e triunfo aki.
Awor mas ku nunka futbòl ta demostrando ku e por surpasá tur e opstakulonan tradishonal i bira un empuhe pa desaroyo. E ta pèrmití hungadónan riba tur nivel pa desaroyá nan dinamismo, abilidatnan pèrsonal i nan táktika ku téknikanan. Sr. Infantino ta konvensí ku futbòl ta un espesie di skol ku por eduká tur hende i spesialmente e hubentut ku ta lantando. Tur hende por saka un benefisio for di praktika futbòl. Futbòl por yuda hopi riba e tereno sosial i pèrsonal den un persona su bida. P’esei mi ta urgi e ekipo di Centro Dominguito pa sigui ku e bon trabou riba e kaminda pa éksito. Asina Sr. Infanto presidente di FIFA a terminá bisando.
Durante e torneo di U-20 ku a tuma lugá Sr. Veron representante di FIFA ta tei di bishita aki na Kòrsou i a hasi entregá di un ‘vandel’ na presidente di FFK Sr. Rignaal ‘Jean’ Francisca.
E rekonosementu aki a keda otorgá na FFK komo muestra di gradisimentu i apresio pa e gran trabou ku FFK a bin ta ehersé den e ambitó di futbòl.


text:
PHILIPSBURG – Gobièrnu di Sint Maarten ta pará dilanti di retonan grandi pa loke ta trata e presupuesto multioanual. E presupuesto pa e aña koriente 2021 ta mustra un défisit di aproksimadamente 20 porshento si Produkto Interno Bruto i te ainda e no a keda aprobá pa Gobernador. Sint Maarten lo mester traha energétikamente i sistemátikamente pa redusí e défisit presupuestario i pa krea un surplus. Di e forma ei por kumpli ku e normanan di Lei di Reino pa supervishion finansiero (Rft) i lo por kuminsá paga e debenan hopi haltu di e pais. Pa hasi e kuidomédiko i seguridat sosial sostenibel, reformanan struktural dirigí riba limitashon di gastu ta inevitabel. Kolegio di supervishon finansiero (Cft) atrobe ta urgi pa pone na òrdu e maneho finansiero i pa aprobá presupuestonan i kuentanan anual na tempu. Ta solamente di e manera aki gobièrnu i parlamento por haña nan kòntròl bèk.
Na mitar di aña Sint Maarten ainda no a aprobá e presupuesto di 2021. Segun e Rft, esaki ya mester tabata e kaso 15 di desèmber di aña pasá. Cft ta konsiderá esaki un situashon preokupante; miéntras tantu tur atenshon ya lo mester ta dirigí riba e presupuesto di 2022. E presupuesto aki lo mester inkluí un plan kon pa transformá e défisitnan presupuestario den surplus.
Pa limitá e défisit mas tantu posibel, mester tuma medida pa subi entrada i redusí gastu. Un di e posibilidatnan pa logra esaki ta di hasi e prima di seguro médiko di empleadonan públiko igual na esun di empleadonan den sektor privá. Un di dos posibilidat ta pa oumentá konsiderablemente e límite di suèldo pa seguro médiko i seguro di aksidente. Un di tres posibilidat ta pa laga polítikonan tambe paga pa nan seguro médiko i penshon.
Mester mehorá supstansialmente kumplimentu ku obligashon di paga impuesto. Hasiendo esaki, por logra realisá un repartishon hustu di e peso fiskal entre siudadanonan i empresanan, terminashon di kompetensia inhustu i redukshon di e défisit den e presupuesto nashonal.
Den e Lei Final pa e presupuesto di aña 2020 entre otro a keda stipulá ku lo redusí e término pa e wachtgeld pa gobernantenan polítiko di 2 aña pa 1 aña. Cft ta apresiá esaki ta konsiderá esaki komo un promé paso den e bon direkshon.
E miembronan di Cft Kòrsou i Sint Maarten a bishitá Sint Maarten di dia 5 pa dia 7 di yüli, kaminda nan a hiba kòmbersashon ku Gobernador, Minister Presidente, Minister di Finansa, Minister di Salubridat Públiko i Asuntunan di Labor i Komishon Finansiero di Parlamento.
Sint Eustatius
Riba 5 di yüli Cft Bonaire, Sint Eustatius i Saba a bishitá Sint Eustatius i a reuní ku e Komisario di Gobièrnu, e Komisario di Gobièrnu suplente, Konseho Insular, Hefe di Maneho Operashonal i Hefe di Finansa. Cft a keda impreshoná pa e kantidat di proyektonan ku ta den ehekusho i otronan ku ta finalisá, i tambe e mehoranan den e maneho finansiero, kompará ku e último bishita ku e Kolegio a hasi na 2019.


text:
CEDEHM a start cu su workshop week pa hobennan di Formacion Social 7 pa 9 di December 2020
Cedehm a start cu su workshop week pa hobennan di Formacion Social dia 7 te cu 9 di December 2020.
Sra.Jeanine Tromp y Sra.Jahaira Valdez den samenwerking cu Formacion Social bou maneho di Sra.Jessica Ras a start sali cu e siman di workshop “Be My Best Self” pa hobennan di Formacion Social cu lo trata e tema di motivacion, empowerment y positivismo.
Riba e prome dia 7 di December 2020 e hobennan a sera conoci cu Cedehm sigui pa un introducion di nan mes y a goza di un tremendo charla di motivacion cu hopi interacion di Sra.Madeline Doulabi – Ridderstap.
Ariba e ultimo dia 9 di December 2020 Cedehm y Team a felicita e hobennan di Formacion Social cu a finalisa e workshop “Be My Best Self”cu exito y haya nan certificado. E hobennan a haya e siman interesante y a keda hopi inspira. Como clausura nan a haya un charla di Sr.Frank Kelly “Taki” cu a trata e tema desaroyo personal den forma creativo y nan a disfruta di un dushi plato hopi creativo y saludabel traha pa Sr.Kelly mes. Cedehm ta gradici tur su oradornan y Sra.Jessica Ras pa e tremendo cooperacion y Cedehm ta contento di por sigui aporta y traha den un forma estrecho cu Formacion Social- SVT.


text:
San Marino
San Marino, ofisialmente e E mas serena Republika di San Marino (Italiano: Serenissima Repubblica di San Marino), ta un mikroestado soberano den e parti sur di Oropa. E ta un pais sin frontera maritimo ku ta rondoná pa Italia.[1] Fundá na aña 301 e ta e republika konstitushonal mas bieu na mundu ku ainda ta eksisti. E teritorio di San Marino ta kubri mas o menos 62 km2 i ta wordu influensia dor di un klima temperá ku diferente temporada di aña. E ta e di tres estado mas chikitu di Oropa despues di Siudad Vatikano i Monaco. Ku 33.000 habitante e ta e di sinku pais mas poblá na Oropa i e di 190 pais mas poblá na mundu. E kapital di San Marino ta e siudat San Marino.
Divishon atministrativo[editá | editá fuente]


text:
Diahuebs e Minister di Infrastructura, Sr. Otmar Oduber a combersa cu Director di DOW, Sr Croes, kende durante dia tawata tin contacto cu e contratistanan cu ta bezig cu Watty Vos Blvd.
E retonde na altura di Super Food ta parti di e proyecto PPP aki.
A palabra cu e director cu e situacion di trafico, caminda cu di tur banda trafico tabata pega no ta acceptable y tampoco por continua. Por a compronde cu DOW ya caba tin palabra cu e contratista pa sinta diabierna mainta y trece cambionan radical, diabierna mes, pa por logra agiliza e fluho di trafico den e area aki.
E situacion di trafico ta un dolor di cabes tanto pa nos localnan, taxistanan, tourbus, pero tambe nos turistanan. Ta hopi keho tin di turistanan cu ta bisa cu e situacion ta insoportabel.


text:
BPV
Kiko ta nifiká kontribushon pa hür partikular ?
E kontribushon di hür partikular ta pèrkurá pa e hürdó paga ménos sèn na hür. Esaki ta un kontribushon mensual ku Gobièrnu ta duna pa kubri gastu hür di personanan ku ta hür kas den sektor privá.
Kiko ta e meta di kontribushon hür partikular?
Bibienda den sektor privá na Bonaire ta birando dia pa dia mas karu i ta bira difísil pa e grupo ku entrada abou haña un kas pa hür. Meta di e kontribushon akí ta pa hasi bibienda mas pagabel pa e hürdó, sin ku e doño di kas ta hiba pèrdida den e ganashi.
E kontribushon ta manera un supsidio ku e doño di kas ta risibí. Nan ta kalkulá esaki a base di entrada i gastu di kas di e hürdó.
Ken por bini na remarke pa e kontribushon pa hür partikular?
E kontribushon ta destiná pa personanan ku ta hür un kas di 750 USD òf ménos, ku tin un entrada abou i ta hür den e sektor privá. Pa por bini na remarke pa e kontribushon akí e hürdó mester tin un kontrakt di 1 di yüli òf promé ku e fecha aki.
Pa ki periodo e kontribushon pa hür partikular ta konta?
E kontribushon ta un proyekto piloto ku un durashon di 6 luna. Ku e proyekto piloto aki lo bai wak posibilidatnan pa por introdusí esaki den futuro pa un tempu mas largu òf kisas strukturalmente. E proyekto piloto aki lo inisiá dia 11 di mart 2022 i terminá dia 1 di sèptèmber 2022.
Ken ta ehekutá e proyekto aki?
Entidat Públiko Boneiru ta ehekutá e proyekto piloto akí. Ministerio di Asuntunan Interior ta finansiá ehekushon di e proyekto piloto.
Kiko ta spera di e doño di kas na hür?
E doño di kas i e hürdó ta hasi e petishon huntu. Ta paga e kontribushon na e hürdó, ku na su momento lo baha e montante di hür pa luna. E hürdó lo risibí e mesun montante di hür tur luna. Huntu ku e montante di kontribushon e doño di kas lo risibí un bónus di 50 USD pa luna pa partisipá na e proyekto. Ku e proyekto akí e doño di kas por tin mas sigur ku e hürdó por kubri su gastunan di kas, pa evitá retraso i problema di pago di hür.
Kiko ta e kondishonnan pa bin na remarke?
Doño di e kas di hür i e hürdó mester partisipá huntu den e proyekto. Partisipashon na e proyekto ta boluntario. Pa partisipá mester kumpli ku e siguiente eksigensianan:
- E hürdó prinsipal di e kas mester ta inskribí na Boneiru;
- E hürdó di e kas mester tin un suèldo di entrada na Boneiru;
- E suèldo di entrada ta kai den e tabèl di hür i tambe mas abou ku USD 22.346 pa aña;
- E hür mensual (sin gastu di servisio i gastu di muebl’é) ta 750 USD òf ménos;
- Un kontrakt di hür válido ku a firma por lo ménos 6 luna promé ku entrega di e petishon;
- E hürdó no por ta na Boneiru pa un tempu kòrtiku ku fakansi , estudio, stazje òf kualkier otro motibu.
Kon por hasi petishon?
Por hasi petishon for di dia 11 di mart 2022. Por hasi esaki hasi na e siguiente manera:
- Por download e formulario di petishon, prent i yena esaki huntu ku e dokumentunan rekerí i entregá esaki.
- Por pasa tuma e formulario na Direktorado di Komunidat i Kuido, yena i entregá esaki huntu ku e dokumentunan rekerí.
PAGA TINU: E petishon mester ta kompletamente yená huntu ku e pruebanan rekerí. No ta tuma petishonnan inkompleto den prosedimentu.
Pa entrega di petishon por hasi esaki na Direktorado di Komunidat i Kuido na Kaya Neerlandia 41 di djaluna pa djabièrnè entre 8 or di mainta te ku 11 or di mainta.
Pregunta?
Bo tin pregunta òf bo mester di yudansa ku e petishon?
Tin un tim spesialisá pa kontestá tur pregunta i asistí ku yudansa.
Por manda un e-mail na aportehurpartikular@bonairegov.com of traha un sita via e number di telefòn : 7172211.
Ta atendé e petishon den un término di 3 SIMAN despues di entrega di bo petishon.